text:
'Videha Maithili Drama Festival'- the encyclopaedia of Maithili Stage and Drama/ VIDEHA PARALLEL MAITHILI THEATRE
Wednesday, August 24, 2011
रविभूषण पाठक नाटक ‘रिहर्सल’
नाटक ‘रिहर्सल’
‘रिहर्सल’ नाटक मिथिला मे व्याप्त सांस्कृतिक संकट क’ एकटा छोट रूपक अछि ।मिथिला मे जाति बदलल मुदा जाति क’चालि नहि बदलल ।जाति अपन बदरंग भूमिका क’ साथ जीवित अछि । जाति ,धर्म,राजनीति आ साहित्य क’ कॉकटेल एकटा गेन्हायल आ कुत्सित दृश्य उपस्थित करैत अछि।’रिहर्सल’ नाटक एहि दृश्य के ने ग्लेमराइज करैत अछि ने रूपांतरित करैत छैक ।एहि ठाम टी एस एलियट क’ओहि विचार के महत्वपूर्ण नहि मानल गेल अछि कि भोक्ता आ रचयिता क’ बीच मे दूरी रचनात्मकता क’ लेल अनिवार्य अछि ।गाम मे मंचन क’ समय एहि विकट तथ्य सॅ अवगत भेलहूॅ कि नाटकीय अभिरूचि क’ परिष्कार एखनहु अपरिहार्य अछि ।गाम में नवतुरिया छौराछपाठी सॅ जे सहयोग भेटल ,ओ गदगद क’ देलक ।नाटक मे संशोधन-परिवर्धन क’ तमाम गुंजाइश के बावजूद ई अपन मूल रूप मे अछि ।उदयनाचार्य मिथिला पुस्तकालय क’ प्रथम वर्षाब्दी क’ अवसर पर आयोजित कार्यक्रम क’ लेल एकर लेखन दू-तीन दिन मे संपन्न भेल छल ।ई नाटक शुरूए सॅ कचकूह रहि गेल ।मुदा कचरस क’ अपन आनन्द होइत छैक । ई हमर लेखन सॅ बेशी अहॉ क’ धैर्य क’ परीक्षा छी ।मिथिला क’ रंग परम्परा क’शत-शत नमन।प्रथम मंचन क’सब कलाकार आ दर्शक के सहयोग क’ लेल धन्यवाद ।नाटक केर एकटा प्रतिभाशाली अभिनेता क’ अनुपस्थिति हरदम खलत ।ओ अपन पारिवारिक तनाव क’ चलते एहि दुनिया क’ रंगमंच सॅ विदा भ’गेलाह ।मात्र पचीस वर्ष क उम्र मे आत्महत्या क’चयन सॅ हुनकर मानसिक तनाव व व्यथा क’अनुमान लगायल जा सकैत अछि । नाटक मे जाति सब क नाम काल्पनिक लिखल गेल अछि । मुदा नाटक मे तथाकथित छोटका आ बड़का के संघर्ष सॅ समाज क’ संरचना आ प्रवृत्ति स्पष्ट अछि ।
प्रथम अंक
प्रथम दृश्य
;एकता सम्भ्रंात व्यक्ति क’घर ।चारिटा कुरसी राखल ।बिछावन लागल ,दीवाल पर विद्यापति , रवीन्द्र नाथ ,निराला ,प्रसाद ,मोहन राकेश ,हरिमोहन झा आ यात्री क’ फोटो । चौकी पर एकटा सूतल व्यक्ति रेडियो सॅं भैरवी गीत क’ प्रसारण। व्यक्ति परमेश बैसि के झूमि रहल छथि । गीत बन्द आ केओ किवाड़ खट -खटा रहल अछि । परमेश हड़बड़ाइत छथि आ ओढ़ना ओढ़ि लैत छथि )
नेपथ्य सॅ आवाज -(हेमचन्द्र क आवाज ) परमेश बाबू छी अओ....... परमेश बाबू कत’ चलि गेलाह ....... परमेश बाबु छी अओ । केवाड़ मे धक्का मारैत छथि आ केवाड़ खुलि जाइत अछि।
हेम चन्द्र - परमेश बाबू सूतल किएक छी ?
परमेश - (मंॅुह पर सॅ ओढ़ना हटबैत) हमर तबियत खराब अछि, बुखार अछि ।
हेमचन्द्र - चलु डाक्टर सॅ देखवा लिय’। आइ सॉझ मे नाटक अछि, स्वस्थ नहि रहब त’ मंचन कोना हेतइ।
परमेश - हम मंचन योग्य नहि छी, हमर भूमिका दोसर के द’ दियऊ।
हेमचन्द्र - बहुत नीक ! आइ नाटक क’ दिन अहॉ ई बात कहि रहल छी ,बुझि पडै़छ बात दोसर अछि....... साफ साफ बाजू ने कि बात ?
(खवास दू गिलास शरबत आ एक हत्था केरा क’ संग प्रवेश करैत अछि। परमेश पहिले केरा खाइत छथि फेर शरबत पी के ढ़करैत छथि ।
हेमचन्द्र - हद कएलहॅु परमेश बाबु । कहैत छी जी बुखार अछि आ एक हत्था केरा गीलि गेलहु ।
परमेश - देखू हेम चन्द्र बाबू हम अहॅा संग दस वरिस सॅ काज क’ रहल छी ‘‘रंग चेतना मंच ‘‘ क’ क्रिया कलाप में आब देख रहत छी जे आन लोक क’ भागीदारी बड्ड बेसी बढि गेल। पुरान लोक सब नेपथ्य मे जा रहल छथि आ चोर- चुहार सब के मलाईदार रोल मिलि रहल अछि ।
हेमचन्द्र - जे दस क’ संस्था अछि, ओहि मे एहिना कमी बेसी होइत छैक, एकरा मून सॅ निकालू परमेश बाबू।
परमेश - कोना निकालू मोन सॅ, ई जे रामप्रवेश अछि से हमर बराबरी कर’ चाहैत अछि। विसार जाति के एतेक हिम्मत । ओ आब कालीदास आ विद्यापति क’ रोल करत।
हेमचन्द्र - मतलब ?
परमेश - देबा क’ छल त’ कोनो खबास वला रोल द’ देतिअइ । बड्ड बेसी त’ उगना क रोल द’ दियओ, एना जे लीड रोल राम प्रवेश के देबइ त हम ,,,,,,,,,,,,,,,
हेमचन्द्र - औ परमेश बाबू । नाटक मे ई सब बात घुसेबए त’ कोना काज चलत। ठीक छैक हम देखैत छी ,,,,,,,,,
(हेम चन्द जी जाइत छथि आ प्रकाश मद्ध्रिम होइत अछि। )
अंक - प्रथम
दृश्य - द्वितीय
(राम प्रवेश क’ घर ।दीवाल पर तुलसी, कबीर, मार्क्स, नागार्जुन क’ फोटो ।किछु राजनीतिक दल क’ पोस्टर सेहो एक टा कोन मे दू टा लाठी । जमीन पर दरी बिछाओल । राम प्रवेश आ हुनकर दू टा साथी हरमुनिया ढोलक झालि क’ संग उपस्थित ।कोनो धुन बाजि रहल अछि।
(हेमचन्द्र क’ प्रवेश)
हेमचन्द्र - राम प्रवेश जी छी अओ? बड्ड टॉसगर धुन बाजि रहल अछि ।
राम प्रवेश -- आबू कक्का जी बैसू ।
ओ नथिया वाली क प्रेम में
नाक हमर कटि गेल...........
(हेम चन्द्र जी । किछु कह’ चाहैत छथि )
हेमचन्द्र - राम प्रवेश जी आइए नाटक अछि ।
हम त’ बुझलहुॅ अहॉ संवाद यादि करति होएब ।
रामप्रवेश - आब त’ दस वरिस भ’ गेल इएह सब क’ रहल छी आबहु संवादे रटाएब ?
हेमचन्द्र - संवाद रटनए कोनो कुकार्य त’ नहि अछि ।
रामप्रवेश - हम सब वरिष्ठ कलाकार भेलहुॅ। आब एते अनुभव त’ अछिए जे कतहु अटकब त मोनो सॅ जोड़ि़ सकैत छी ।
(पुनः गाबैत छथि
‘‘हमर नेता जी
बड़ निम्मन लगै छथि
कुरता आ टोपी
सुरेबगर लगै अछि ‘‘)
हेमचन्द्र अपन मूड़ी नीचा केने बैसल छथि
रामप्रवेश - बात ई जे चुनाव नजदीक आबि गेल ।एहि बेर हम विधायक जी क’ तरफ सॅ प्रचार करब ।बूझू जे हम, महेन्द , देवनाथ आ बौआझा मतलब कि पूरा मंडली ।
(प्रसन्न मुद्रा़ मे गरदनि हिला हिला क’ बाजि रहल छथि )
‘‘हमर नेता देवदूत
ओ छथि मिथिला के पूत
हमर नेता के ़़़़़़.............
जिताबियौ ओ लोक सब
जिताबियौ ओ लोक सब ........
(हेमचन्द्र क’ चेहरा पर क्रोध आबि रहल छन्हि)
हेमचन्द्र - राम प्रवेश अहॉ हमरा बेइज्जत क’ रहल छी । हम अहॅा क’ दुआरि पर दू घंटा सॅ बैसल छी आ अहॅा तेसरे राग अलापने छी ।राति मे नाटक कोना हेतए एकर अहॅा के कोनो चिन्ता नहि ।
रामप्रवेश - हम चिन्ता क’ के कि करब ?जखन चिन्ता क’ के हम अप्पन ईच्छा पूरा नहि क’ सकइ छी त’ दोसर के चिन्ता क’ के कि द’ देबए ।
हेमचन्द्र - कि मतलब ?
रामप्रवेश क’ साथी - गायक जी असंतुष्ट छथि । हिनका वौसिओन्ह ।
रामप्रवेश - अहॅा चुप रहू । देखियौ कक्का जी हमर व्यक्तिगत समस्या त’ व्यक्तिगते अछि ,ओहि क’ लेल हमरा ककरो सॅ शिकायत किएक रहत? मुदा, जहॉ तक नाटक क’ बात छैक ,,,,, (दू सेकेण्ड चुप भ’ के बाजैत छथि ) अहॉ त’ जानैत छी जे हमर की स्तर अछि आ’ परमेश क’ की ? ई गलती त देवता सॅ भेलेन्ह जे ओ हमरा बीकू जाति मे जन्म नहि देलाह ।धर्म आ समाज त’ पहिले गीलि गेलाह आब साहित्य आ नाटको के गीलि के बैसताह । सब प्रमुख भूमिका त’ बीकूए सब डकारि रहल अछि।
प्रथम अंक
दृश्य - तीन
(हेमचन्द्र क’ घर, विद्यापति,शेक्सपीयर ,कालिदास ,जयशंकर प्रसाद, नार्गाजुन क’ फोटो दीवाल पर टांगल अछि । दीवाले पर किछु विशिष्ट पोशाक,मुखौटा सेहो राखल अछि । हेमचन्द्र माथ पर हाथ राखि बैसल छथि )
धीरेन्द्र क प्रवेश ।
धीरेन्द्र - कक्का गोड़ लगैत छी,बीस किलो राहड़ि क दालि भेजि देलहुॅ । खबास आनलक कि नहि?
हेमचन्द्र -- दालि के मॉगने छल ?
धीरेन्द्र -- मॅगबा क की प्रयोजन ?हमर घर अहॉ क’ घर ।
हेमचन्द्र -- घर त’ ठामे अछि । सत सत बाजू राहड़ि भेजलहुॅ ,कोनो रोल करवा क’ अछि की?
धीरेन्द्र -- हें हे ह...... देतिअई त’ नीके छल ।
हेमचन्द्र - कोन रोल चाहैत छी ?
धीरेन्द्र -- हें हे हें विद्यापति बला रहतए रे तखन........
हेमचन्द्र -- लाज धरम उठा क’ पी गेलऊॅ? अपन राहड़ि अपने संग राखू आ भागू एहि ठाम सॅ उठू़..... उठू ।
धीरेन्द्र -- (कनैत)- कक्का जी गोड़ पकड़ैत छी । एक बेर विद्यापति बला रोल द दिअओ । अहॉ क पुतहू के सेहो कहि देलिएन्ह। दरभंगा वाली त’ आइ राति मे देखवा क’ लेल अओतीह ।
हेमचन्द्र -- कनिया के कहि देलिएन्ह ,,,,,से ककरो सॅ पुछलिअइ?
धीरेन्द्र --रातु क’ बात छलइ यौ कक्का जी । आब जे नहि देबइ रोल त नाक कटि जायत । (नेपथ्य सॅ महिला आवाज - हेमचन्द्र जी क पत्नी मानिनि)
मानिनि -- धीरेन्द्र बाबू छथि । हुनका रोकब, एकटा सूइया लेवा क’ अछि ।
हेमचन्द्र --कोन सूइया क’ बात करैत छथि (धीरैन्द्र सॅ)
धीरेन्द्र -- काल्हि माथ मे दर्द छलन्हि । एकटा सूइया त काल्हिए द’ देने छलियइ दोसर आइ देबइ ।
हेमचन्द्र -- ई सूया कहिया सॅ द’ रहल छी ।
धीरेन्द्र -- एक हपता भ’ गेल । काकीए सॅ बोहिनी कएलहुॅ । दिन मे दू-तीन टा सूइया ककरो ने ककरो जरुरे घोपि दैत छिअइ।
हेमचन्द्र -- ( धीरेन्द्र के डेनियाबैत )
हमरा कनिया क तू सूइया भोकबहक त’ तोरा हम भाला भोकि देब’ । चल’ निकल’ एहि ठाम सॅ । (नेपथ्य सॅ - हेमचन्द जी छी अओ)
हेमचन्द्र -- आबू - आबू महेश जी ।
महेश -- नाटक क’ व्यवस्था त’ सब भ’ गेल होयत ।
हेमचन्द्र -- औखन तक किछु नहि भेल अछि आ असंभव लागि रहल अछि जे किछु होयत ।
महेश -- चलू बाहर चलू सब व्यवस्था भ’ जेतइ ।
(दूनू प्रस्थान करैत छथि, रस्ता मे दिगम्बर सॅ भेंट भ’ जाइत छैक)
हेमचन्द्र -- दिगम्बर जी हम आदमी के भेजि रहल छी तीन - चारि टा चौकी भेजि देबइ ।
दिगम्बर - एहि बेर चौकी नहि देब ।हमरा ओहि ठाम पाहुन आबि रहल छथि ।
हेमचन्द्र -- पाहुन त’ चारि दिन बाद अओताह।
दिगम्बर - तैयो एहि बेर नहि देब ।
(पुनः आगू बढैत छटि)
महेश - ई बिसार जति क’ आदमी सभ नाटक कि बूझत असभ्य !नीच !देखियौ कोनो बीकू जाति क’ आदमी भेटत आ काज भ’ जायत ।देखियौ पीताम्बर कक्का आबि रहल छथि (पीताम्बर सॅ ) कक्का सुनब..... ई - तीन टा छौरा -छपाठी जा रहल अछि चौकी द’ देबए ।
पीताम्बर - अओ बाबू । सभ चीज त’ बड्ड नीक मुदा चौकी टूिट जायत तखन ? । एहने नाटक करैत छी अहॉ सब । सब पात्र दुर्बासा आ विश्वामित्र जॅका कूदैत रहैत अछि । पछिला बेर चौकी क’ पच्चड़ टूटि गेल छल।
( हेमचन्द्र आ महेश प्रस्थान करैत छथि)
हेमचन्द्र -- देखलिअइ बीकू जाति क’ क्रिया कर्म ।
चौकी नहि देताह । पच्चड़ टूटि गेलेन्ह... । राखह चौकी अपना,,,,, ओहि में ।
महेश -- लागैत अछि एहि बेर जात्रा खराब भ’ गेल । सुनु ने ,,,,, चलू हनुमान जी क’ प्रणाम क’ के पहिने चन्दा वला काज शुरु क’ दैत छी ।
( दूनू प्रस्थान करैत छथि )
अंक - प्रथम
दृश्य चारि
मन्दिर क’ प्रॉगन। ओहि मे पॉच सात आदमी बैसि के तास खेला रहल छथि । चारि टा मुख्य खिलाड़ी आ प्रत्येक के पाछू मे तीन तीन आ चारि चारि टा आदमी बैसल अछि । भदेश एकता पत्ती दैत अछि एहि पर दू टा जोड़ सॅ हॅसि पड़ैत आछि )
भदेश - नहि नहि हम ई नहि दिय’ चाहैत छलहूॅ ,ई गलती सॅ गिर पड़ल ।
कलेश -- अहॅा बड्ड चालू छी । बीबी लागि गेल त’ गलती सॅ गिरि पड़ल ।(कुद्ध भ’ के ) एना पत्ता उठाएब त हाथ तोडि देब।
भदेश -- रौ बहि !चुप रह, काल्हि तीन तीन बेर बीबी लगेने छलियउ।यादि छओ कि नहि ,आई फेर लगेबओ।
‘बीबी को लगाया जाएगा’ ।(सस्वर)
कलेश -- ‘फॅासी पर चढाया जाएगा’ । (सस्वर )
भदेस-- बीबी को लगाया जाएगा ।
हेमचन्द्र -- कि अओ बाबू सब । एना जे एक दोसर बीबी लगबैत रहबए त’ शेष काज कोना हेतए।
(कलेश भदेस क’ दिसि ताकैत छथि,दुनू बेशर्म जॅका मुसकिया दैत छैक )
कलेश -- अओ भदेस जी ताबत एक बेर चूने-तमाकू चल दिअओ । हेमचन्द्र जी सेहो अएलाह, कनेक हिनको बात सुनि लेल जाओ ।
महेश - आई नाटक अछि । आ बात ई जे रुपया के व्यवस्था एकदमे नहि अछि से हमसब सोचलहूॅ जे गाम सॅ किछु चन्दा चुटकी भ जाए ।
भदेश -- एखन त हमसब एतहि छी ।
खेल बड्ड क्रिटिकल स्टेज मे अछि । औखन नहि जाएब। कलेश जी के पानि छोड़एवा क’ अछि । सॉझ मे अहॉ सॅ भेट क’ लेब ।
कलेश - ई कि पनि छोड़एताह? । औखन त’ एके बेर लगेलिएन्ह ,,,,,,,,,,,बेस अहॉ हमरो साथी द’ दिअओ । नाटक क’ बाद हम मिलि लेब ।
हेमचन्द्र -- ठीक छैक अहॉ सॅ हम बाद मे ल’ लेब मुदा आओर व्यवस्था सब कोना हेतए । आई छोडू तास-वास । आउ चलू मंचे क’ पास ।
कलेस - हमसब सॉझ मे ओहि ठाम पहुॅच जायब । अॅहा सब चलै-चलू। ( ठोर मे तम्बाकू राखैत छी ) ( हेमचन्द्र आ महेश विदा होइत छथि । रास्ता मे एकटा शराबी - सुदर्शन सॅ भेंट होइत अछि, सुदर्शन लट पटा क बाजि रहल अछि।
सुदर्शन -- हयौ हेमचन्द्र बाबू । चलि जाउ घर बैसू। आब के नाटक करत आ के नाटक देखत । जाउ चलि जाउ .......।सभ अपन अपन काज मे मगन अछि आ अहॉ नाटक लेल फिफिया रहल छी । जाउ चलि जाऊ।
महेश - चलू कक्का जी चलू।
हेमचन्द्र -- ओ एकदम सत्त कहि रहल अछि ।
(हेमचन्द्र आ महेश प्रस्थान करैत छथि । किछु आगॉ बढला पर दू टा युवक मजीत आ मदन मिलैत अछि । मजीत मुॅह लटकेने एकात भ’ गेल अछि आ मदन नजदीक भ’ जाइत अछि।
मदन -- चचा बात ई जे मजीत कहलक जे हम रोल नही करब।
हेमचन्द्र -- किएक ने करत ओ रोल ?।
मदन -- ओ कहैत अछि जाबत एक बोतल क’ व्यवस्था नहि हेतइ । हमर कंसेंट्रेशन नहि बनत ।
हेमचन्द्र -- बनइ वा नहि बनए। बोतल त’ नहिए एतए।
महेश -- अरे रुकू चचा जी । सुनह मदन ,एमहर आब’ । मजीत कें कहि दहक जे सॉझ मे व्यवस्था भ जेतइ। (हेमचन्द्र ओहि ठाम सॅ प्रस्थन करैत छथि )
महेश - आर कि दिक्कत छैक बताबह ।
मदन -- यदि दू टा बाई जी भ’ जेतइ तखन आर बेसी आनन्द...... । बेसी मजा..... अहॉ बूझिते छी ।
महेश -- बाई जी आब एहिखन कत’ सॅ आएत ।
मदन -- अहॉ पैसा दिअ हम आ मजीत बखरी चलि जाएब । चारि घंटा क’ अन्दर दू टा टंच बाइ जी क’ व्यवस्था भ’ जायत।
महेश -- हमरा मून होइत अछि हमहॅू चली।
मदन -- एकदम चलू । आहूॅ अपन पसन्द बताएब । (महेश,मदन आ मजीत जाइत छथि )
हेमचन्द्र(स्वगत)-ई कोन नाटक भ’ रहल अछि हमरा गाम मे । एहि नाटक सॅ दूरे-दूर रहल जाए ।क्षमा करथु विद्यापति आ उगना । आब स्थिति हमरा नियंत्रण मे नहि अछि ।
अंक - द्वितीय
प्रथम दृश्य
(बखरी बजार क’ रौनक । दू टा पान वला घूमि घूमि पान बेचि रहल अछि तीन टा शराबी बैसि के कानि रहल अछि।)
दलाल -- कैसा चाहिए बताईए ? पंजाबी, सिन्धी ,बंगाली बिहारी, गुजराती ,यूपी वाली बताईए ,,,,बताईए ,,,,,,,शर्माइए नही ।
महेश -रौ बहि ई कि भ’ रहल छैक ?
हमरा त’ डर भ’ रहल अछि ।
मदना -- डरबा क’ कोन बात । हम सॅंग छी ने, हम एहि ठाम चारि साल सॅ आबि रहल छी ।
महेश -- वाह भतीजा वाह ।
दलाल -- अरे बताब’ भइ । शरम काहे लें हो जेहन पैसा ओहन मजा । फुल मजा ,फ्री मजा ।
मदन -- चलू ने देखैत छिऐक ।
महेश -- तू जाह । हम एतइ छि । हमरा आबि कॅे बताबह।
( मदन अन्दर जाइत अछि आ महेश अन्दर दिस कान आ ऑखि गड़इबा क प्रयास करैत छथि)
मदन -- आर केओ नहि अछि की?
दलाल -- अरे इस पीक टाइम में जो मिल रहा है बस बुक कर लीजिए और फिर हमारी जानों में क्या कमी है।
कमर देखिए....... देखिए
(बाहर ई सुनि महेश उछलि पडै़त अछि)
मदन -- अहॉ क’ नाम ?
नर्तकी प्रथम -- मेमामालिनी ।
(बाहर महेश खूब प्रसन्न होइत छवि )
मदन -- अहॉ क’ की नाम ?
नर्तकी द्वितीय -मेश्वर्या राय
(बाहर मे महेश उछलि पडैत अछि)
मदन -- अहॉ क
नर्तकी तृतीय-- नीना कुमारी ।
मदन - अच्छा हम बाहर जा रहल छी । पूछि के बताएब ।
दलाल -- सुन’ एडवांस द’ के बाहर निकल’ नहि त’फेर हमर दोष नहि ।
मदन -- ठीक छैक ई लिय’ ।
(मदन बाहर आवैत अछि )
महेश -- ओ सभ कत’ रूकि गेलीह।
मदन -- तैयार भ’ रहल छथि।
महेश - आर सभ ठीक ने ।
मदन-मतलब ?
महेश-मतलब ई जे -----(बजबा में लटपटाइत छथि )
मदन -- हॉ ठीके अछि । मुदा मेश्वर्या राय क’ ऑखि कने कमजोर छन्हि । मेमामालिनी के बच्चे मे लकवा मारि देलकन्हि, तेॅ ओ नाचि नहि पाबैत छथि ।
महेश -- आ नीना कुमारी ?
मदन -- हुनका लेल स्पेशल रुमाल चाही । ओ बात -बात मे कान’ लागैत छथि । कानैत - कानैत पोटा बह’ लागैत छैक ।
महेश-जखन ई नाचवे नहि करतीह,तखन ओहिठाम कथी ल’ जेतीह ।
दलाल- अरे भाई । एतना देखिएगा तब तो हो गया । हमसेे कोपरेट करिए हम भी आपसे कोपरेेट करेंगे । जो चाहिएगा हम भी पीछे नही हटेंगें ।
(तीनू नर्तकी: एकटा हारमोनियम वला , एकटा ढोलक बला, बडकी पेटी क साथ बाहर निकलैत अछि)
मेमामालिनी - ( महेश के कनखी मारैत )
न’ न’ नियौ।(नकियाबैत) सब का समान उठा लीजिए। (तीनू ग्रमीण तीनू नर्तकी क समान उठबैत अछि )
अंक -द्वितीय
दृश्य-द्वितीय
उद्घोषक -- आइ ‘चीनी क लड्ड’ू नाटक मंचित होमए वला छल। आइ लड्डू रसगुल्ला में बदलि गेल अछि । आशा अछि रस कनि कनि अहॉ सब के मुॅह मे जायत ।
मदन - कि नाटक भैरवी गीत सॅ शूरु कएल जाए?
मजीत -- अरे आइ त’ तीन - तीन टा भैरवी आइल छथि । आइ भैरवी गीत क’ कोन काज ।
महेश -- एना करबहक त’ गाम क’ लोक सब बिगड़ि जएथुन्ह । तखन फेर चन्दा चुटकी कोना हेतए ?
मदन -- ठीक छैक । धीरेन्द्र सॅ कहियौ जल्दी सॅ ओ भैरवी गीत समाप्त करए ।
( धीरेन्द्र गावैत छथि । भैरवी गीत क’ बाद मेमामालिनी मेश्वर्या राय आ नीना कुमारी आबैत छथि आ बेतरतीब नाच आ गाना गाब’ लागैत छथि ।नाच मे अश्लील मुद्रा क’ खास विनियोग ।)
हेमचन्द्र -- दैखियौ त’ महेश हमरा गाम मे केहन नर्तकी के उठा आनलक ।ताल -मात्रा सॅ एकरा कहियो भेंट नहि छैक ।
कलहेस -- एना नहि कहियौ हेमचन्द्र जी । मेमामालिनी क’ ऑखि क’ चंचलता बेजोड़ अछि ।
भदेस -- मेश्वर्या राय हमरा ह्रदय मे विक्षोभ उत्पन्न क’ रहल छथि। लागैत अछि जे ओ हमरे लेल नाचि रहल छथि, ओ हमरा बजा रहल छथि ।
मदन -- कि कक्का ? ठीक रहल नें ,खूब डोलि रहल छी ।
भदेस -- हॅ बौआ मस्त क देलहुॅ।
मदन -- किछू ईनामो - बकसीस भ’ जाइ।
भदेस -- ई लिय’ एक सौ एक ।
( हेमचन्द्र तमतमा क’ उठि जाइत छथि )
डदृघोषक -
एहन कुशल नृत्यांगना क नृत्य देखि कलेस जी भाव - विभोर भ’ गेल छथि आ भदेस जी आह्लाद सॅ बेहोश । बेहोशी सॅ पहिलेे ओ एक सौ एक टका द’ गेल छलाह । कलेस जी आ भदेस जी के नृत्यबोध क’ अभिनंदन - बन्दन ।
रंजिश करो जो हमसे भी
गुलाब को ना मायूस करो
हम उठते गिरते रहते हैं
ये दो दिन में मुरझाते हैैं।
(दर्शक में से एकटा उठि के नीना कुमारी क’ उठा के भाग’ चाहैत अछि ।
म्ंाच पर अव्यवस्था क’ माहौल ।
उद्घोषक -- दर्शक क’ उत्साह उफान पर अछि आ दर्शक सेंट परसेंट प्रतिक्रिया द’ रहल छथि । अर्थ ई जे गुलाब के मायूस हेबा क जरुरी नहि छैक । मीना कुमारी कें मंच पर सॅ बाहर ल’जाए वला उत्साही दर्शक क’ पहचान भ’ गेल अछि । घबराउ जूनि, नाटक एहिना चलति रहत । )
दलाल उद्धोषक सॅ - देखिए सर हमको कोपरेट करिए ,हम भी पूरा - पूरा करेंगें । आपको जो चाहिए हम पूरा देंगें ।
उद्घोषक -- हमरा अहॉ सॅ किछु नहि चाही । अहॉ अपन काज करु आ हम त कए रहल छी ।
(तावते मंच दिस तीन टा मोंट - डॉट युवक क प्रवेश । पीके ,खाके, जाके गाम क’ तीन टा उद्दण्ड युवक)
मजीत -- कि माई ?
पी के -- गॉव में ई नया -नया बात विचार सभ शुरु भ’ गेल आ हमरा जानकाारिये नहि ।
मजीत-- भाई अचानक वयवस्था भ’ गेल ।
खाके -- बन्द कर ई ताम -झाम आ उतार हरमजादी सब के। गॉव के रण्डी -खाना बना के राखि देलक।
मजीत -- सुनु जाके भाई हिनका सभ के ल जाउ।काल्हि सब बात - व्यवस्था भ’ जेतई।हिनका सब के दू दिन राखल जेतइ (तीनू कान मे किछु बतियाइत अछि)
(ओमहर सॅ धीरेन्द्र क’ प्रवेश)
धीरेन्द्र--महेश जी वाह । बड्ड नीक व्यवस्था ।
हेमचन्द्र जी की करताह वयवस्था । अहॉ क व्यवस्था मे जे झंकार अछि से पहिले एहि गॉव क मंच पर कहियो नहि रहल।
महेश-- अहॉ कोन रोल करब ?
धीरेन्द्र -- जे खूब टॉसगर होइ सएह देब । अहॉ क’ भाबहु सेहो देख’ आएल छथि । आ दू किलो घी हम काल्हि भेज देब ।
उद्धोषक -- आब मंच पर रंग चेतना मंच क प्रसिद्ध गायक हरिशचन्द्र जी आबि रहल छथि ।
(हरिशचन्द्र जी गीत गाबि रहल छथि । हुनका सॅ मनीत ,महेश आ मदन धक्का-मुक्की करैत छथि । )
अंक- द्वितीय
दृश्य-तृतीय
( नर्तकी सब के ठहराबए वला घर । अव्यवस्थित बिछावन सब । बिछावने पर हरमुनिया ढोलक राखल अछि । तीनू नर्तकी निकास क’ लेल जेबा क’ तैयार छथि । हुनका संग लोटा ल’के जेबा क’ लेल तीनू किशोर मे संघर्ष होइत छैक)
अग्रेश -- हम पहिने लोटा पकड़लहुॅ तें हम ल’ जायब ।
धरमेश -- तीनू के हमरे पपा आनलाह तें हमही ल’ जायब ।
रत्नेश -- हमर बाबू सभ सॅ बेसी चन्दा देने छथि तें हमर सोलिड हक ।
दलाल - देखिये भाइयों आप लोग लड़िए मत एक - एक ठो तीनो के साथ चले जाइए । आखिर आप के मॉ के उमर की है तीनांे ।
तीनों एक साथ - कि बाजलें रे हरामखोर (दलाल दिसि झपटैत अछि )
तीनू नर्तकी तीनू किशोर क’ सामने आबि जाइत अछि आ गाल - केश पर हाथ दैत अछि । तीनू किशोर शांत भ जाइत छथि आ एक -एक टा लोटा उठा विदा भ’ जाइत छथि । ओहि ढाम महेश आवैत छथि आ व्यग्रता सॅ घूमि रहल छथि )
महेश -- कत’ चलि गेलीह।
( ओमहर सॅ मदन आ मजीत सेहो आवैत छथि ।)
महेश -- अरे मदन अहॉ कि कर’ आयल छी । अहॉ हमर भतीजा भेलहुॅ । जाउ एत सॅ । जखन हम छी त अहॉ क’ कोन काज ।
मदन -- अहॉ क दू-तीन बेर देखलहुॅ अछि भतीजा -भतीजा करति । जी सम्हारि क’ बाजू।
महेश -- अहॉ त व्यर्थे नाराज भ’ रहल छी रहल छी । अहॉ क बाबा हमर कक्का लागैत छथि ।
मंज्ीत - सुनु महेश जी ई कक्का -भतीजा फरियाएब: जखन मदन कें वियाह हेतेन्ह ।औखन हम सब पार्टनर छी , तीन - चारि दिन शांते रहू । एखन हम सभ एक छी ।
मदन -- बूझू त बखरी में कंठ सॅ बकार नहि खुलैत छलन्हि एत’ कक्का बनि बैसल छथि ।
मजीत -- अहुॅ चुप रहू मदन । ठीक छैक अहॉ केेेेेे जे बतियेबा क’ अछि से बतिया लिय’ महेश जी । हमसब दस मिनट बाद आबैत छी ।
(तीनू नर्तकी आ तीनू किशोर आवैत छथि । महेश जी मुसकियाबैत छथि । )
महेश -- ठीक रहलए ने । कोनो दिक नहि ने मेल । बौआ सब अहॉ सब जाउ ।
धरमेश-- आ अहॉ कि करब ?
महेश --हमरा एकटा काज अछि ।
तीनू -- ठीक छैक अहॉ काज करु, हम बाद मे करब ।,,,,,,नहि नहि बाद मे आयब ।
( तीनू जाइत छथि )
महेश -- सुनू हेमा जी । अहॉ के हमही आनने छी । अगिलो बेर आनब । ई मदनबा आ मजीत क बात मे नहि आयब ।,,,,, गॉव मे सबसे बेसी जमीन हमरे......तीन टा हाथी आ बारह टा घोड़ा अलगे.....
( नेपथ्य सॅ - रे महेशबा, रे महेशबा केवार खोल । पीके,खाके आ जाके क’ प्रवेश । तीनहूॅ आबिते महेश पर टूटि पड़ैत अछि,नर्तकी भगबा क’ प्रयास करैत अछि ) ।
खाके - हमरा सॅ बिना पूछने तू एहि ठाम किएक बैसल छें ।
पीके -- आजुक व्यवस्था जल्दी कर ।
जाके -- जल्दी सॅ भाग नहि त’ हड्डी तोडि देबओ ।
महेश -- भाई बिसरि गेलियइ ,हमहूॅ आही संगे बैद्यनाथपुर हाईस्कूल में पढ़ने छलियइ एक बेर ,,,,
खाके -- चुप बेहूदा । बात सॅ तौं नहि मानवें ।
मेमामालिनी -- अच्छा महेश जी आप बाद में आइएगा।
अंक-तृतीय
प्रथम -दृश्य
(राम प्रवेश क’ घर। ओहि ठाम हरिश्चन्द्र सेहो वैसल छथि )
राम प्रवेश - जखन बूझले छल जे लुच्चा - लफंगा सब रण्डी नचा रहल अछि तखन अहॉ क जेबा क चाही ?
हरिश्चन्द्र -- अपन गॉव छल सोचलहुॅ जे हमरा के बजाओत। अपन घर छी ,अपन मंच छी ।
राम प्रवेश - किएक ने बिसार, हिमार, बकबल, समरल सब जाति क’ संघ बना के एकटा संस्था बनाओल जाए ।
हरिश्चन्द्र - संस्था कि करत ?
राम प्रवेष -- ओ सब दुर्गा पुजा करैत छथि, किएक ने हमसब काली पूजा करी ।
हरिश्चन्द्र -- बीकू आ छीकू के एकदम छॉटि देबइ ?
रामप्रवेश -- एखन बजेबइ ;तैयो नहि आयत
( नेपथ्य सॅ -- रामप्रवेश चा छी यौ )
राम प्रवेश -- हॅ हॅ मनोज आवह ।
मनोज -- गोड़ लागैत छी । पंजाब जा रहल छी, सोचलहुॅ जें भेट करैत जाउ । आब
माए - बाबू कें देखनिहार आहीं सब ने छी
राम प्रवेश --
ग्राम सॅ जा रहल छी । जाउ । जे धरती पेट भरए ओएह मॉ थिक । हमसब त’ सौचैत रही एकता संस्था बनबी जाहि में अहॉ क’ प्रमुख भूमिका रहए । मुदा अहॉ त जा रहल छी ।
( मनोज प्रस्थान करैत अछि )
राम प्रवेश -- जनार क’ भजन आ कठघोड़वा नाच मे मनोजवा क’ जोड़क कलाकार एहि परोपट्टा मे नहि छैक । मनोज क’ बाद रामेसर क’ स्थान छैक ।
हरिचन्द्र -- रामेसर सेहो जा रहल छवि ।
रामप्रवेश -- हे मॉ मिथिले । अपन धिया- पुता के कहिया घरि बिलमाबैत रहब ।
हरिश्चन्द्र -- समस्या त’ अछिए ।
( चारि - पॉच टा युवक क’ लाठी डंडा क’ साथ प्रवेश )
राम प्रवेश -- कि हौ मुक्खन , कथी क’ तैयारी छैक ?
मुक्खन -- हमसब चाहैत छी जे अपन सब जाति मिलि के एकटा यूनियन बनाबी । हमसब काली पूजा करी जे हमरा काली जी दिसि देखत, ओकर ऑखि निकाल लेवए । राम प्रवेश -- हओ मुक्खन एखन ऑखि - कान निकलवा क’ जरुरी नहि छैक ।
(अन्य युवक सब मुक्खन जिन्दाबाद क’ नारा लगब’ लागैत अछि । रामप्रवेश अपन मॅुह नीचा क लैत छथि)
मुक्खन -- दीपावली दिन हमसब शोले नाटक करब । हम पात्र क’ चुनाव क’ रहल छी ।
हरिश्चन्द्र -- शोले कोने नाटक भेल । विद्यापति नाटक राखू ।
मुक्खन -- विद्यापति खेलत बीकू सब । विद्यापति के हमसब नहि जानी ।
अंक-तृतीय
दृश्य -द्वितीय
( मुक्खन क’ घर ओहि ठाम पात्र - परिचय आ रिहर्सल भ रहल अछि )
मुक्खन -- गब्बर सिह क’ रोल हिमेश तोरा दैत छियओ ।
रमेश -- हॅ हॅ बकवल जाति क’ लोक सब आब गबबर क’ रोल करत ।
हिमेश-- मॅुह सम्हारि क बाज । कि बिसारि जाति क औरत सब कलाकारे जनमाबैत अछि । ( रमेश आ हिमेश गुत्थमगुत्थी भ’ जाइत छथि । बड्ड मुश्किल सॅ हुनका हटाओल जाइत अछि )
परेश -- मुक्खन जी कक्का एकता चिट्ठी देने छथि । ( मुक्खन चिट्ठी पढ़ि रहल अछि )
मुक्खन -- तों कतें चन्दा देबहक ?
परेश -- बाबू एक सौ एकावन देने छथि ।
मुक्खन -- तौं यदि दू सौ एक देबहक त’ हम तोरे गब्बर क’ रोल देब’ । ( धीरे सॅ कान मे )
परेश -- ठीक छैक हम द’ देब ।
मुक्खन -- रे मतरु , बसन्ती क’ रोल तू कर ।
रमेश -- हॅ हॅ हिमार जति क छोरा सब रण्डी क’ रोल में बड फिट बैसैत दैक ।
मतरु -- रइ रमेशबा मुॅह सम्हारि क’ बाज तूॅ त’ अपने गॉया छें । थियेटर क’ हरमुनिया मास्टर तोरा राखने रहओ । सब जनैत छैक ........
( रमेश आ मतरु हाथम - हाथा क’ रहल छथि तखने धीरेन्द्र क’ प्रवेश )
धीरेन्द्र -- बीस किलो राहड़ि क’ दालि नेने आयल छी । नीचा मे राखल अछि ( मुक्खन क कान मे )
मुक्खन -- कोन रोल लेब ?।
धीरेन्द्र -- हम जय बनब ।
मुक्खन -- जाउ जय बनू आ विजय करु ।
( एकटा और व्यक्ति प्रवेश करैत छथि ।)
ओ मुक्खन के ईशारा सॅ बजबैत अछि ।
समरेश -- कक्का कहलनि जे ठाकुर क’ रोल हमरा दिय’ । एकटा चिट्ठी भेजने छथि ।
( मुक्खन चिट्ठी ल’ के पढ’ लागैत छथि )
प्रिय मुक्खन !
शुभाशीष । समरेश के भेजि रहल छी । आगॉ चुनाव आबि रहल अछि ओहि मे अहॉ क लेल समरेश खूब काज करताह । सब छीकू जाति क’ बोट अहीं के मिलत । छीकू हजारों साल सॅ युद्वप्रिय जाति रहल अछि । आशा अछि समरेश के व्यक्तित्व क’ अनुकूल रोल अहॉ देबइ । हमरा विचार सॅ ओ ठाकुर क’ रोल में फिट रहत ।
अहॉ कें
धन्येश
म्ुाक्खन -- ठीक अछि समरेश बाबू अहॉ के हम ठाकुर क’ रोल देलहॅु ।
(अन्य कलाकार सॅ) -- ठीक छैक रिहर्सल कएल जाओ ।
( पहिने ठाकुर आ गब्बर आबैत छथि )
अपन - अपन संवाद यादि क’ लिय’
दूनू -- संवाद त’ यादे अछि ।
गब्बर -- हम बूझिते रही ,तों जरूर एबही.......तू कि तोहर बापो अइतओ ।
ठाकुर-तू बूझैत छें ने हम किएक आएल छी,हम तोरा बाप सॅ भेंट करेबओ ।
गब्बर -- फड़फड़ा जूनि ठाकुर । सब फरफरी एके लाति मे तोरा निकालि देबओ ।
ठाकुर -- रौ बहि ! समरल जाति क’ कलाकार हमर फरफरी निकालत ।
(दूनू एक - दोसर कें पकड़ि लैत छैक आ मुक्कम - मुक्की शुरु भ’ जाइत छैक )
मुख्खन -- कि भेल समरेश ?एना किस्क किएक क्रोध में आबि गेलहुॅ ।
समरेश -- ई हमरा स्कुले सॅ परेशान क’ रहल अछि । स्कूल मे कहैत छल फड़फड़ा जूनि ठाकुर ।
मुख्खन -- ठीक छैक रिहर्सल क’ कोनो काज नहि । हम पर्दा क’ पाछू सॅ बाजब आ अहॉ सब ओकर नकल करब ।
अंक -तृतीय
दृश्य- तृतीय
( हेमचन्द्र क’ घर । ओहि ठाम परमेश वैसल छथि । तखने मदन आ महेश प्रवेश करैत छथि )
महेश -- कक्का गोड़ लगैत छी ।
हेमचन्द्र -- भगवान ़अॅहा के सदबुद्वि देहि ।
महेश -- कक्का सुनलियई कि नइ , काल्हि सब ओ सब मिलि के शोले खेलि रहल अछि ।
परमेश -- त’ कोन अनर्थ भेल ?
मदन -- बूझू त’ एहि विद्वान क’ गाम मे जकरा जे मून होइत छैक से क’ रहल अछि ।
हेमचन्द्र -- अहॉ क’ रण्डी सब अनर्थ नइ केने छल ?
महेश -- मुदा नाटक त’ विद्यापति भेल छलए ने । ओ त’ बीच बीच में कनेक मोन बहलेवा क’ लेल छल ।
परमेश -- दोसर लोक सब मून बहला रहल अछि त’ अहॅा किएक परेशान छी ( एहि बीच में खाके ,पीक,े जाके आवैत छथि )
खाके -- अहॉ सब चूड़ी पहिरने रहू ,मुदा हम ई नहि होमए देबए ।
परमेश -- कि करबए अहॉ ?
जेके -- हम मंच के रक्त रंजित क देबए ।
हेमचन्द्र -- जकरा अहॉ रक्त रंजित करबए से अहॉ के छोड़त ?
जाके -- चलू भाइ ओतइ चलू । देखैत छियइ के माई क’ लाल स्टेज गाड़ई क लेल आवैत अछि
( कलेश आ भदेस प्रवेश करैत छथि )
कलेश -- बूझलहूॅ हेमचन्द्र बाबू ई बकवल सब भरि राति नाच करत आ सेर - सेर भरि मूतत।
भदेश -- बूझू जे जखन जखन पूवरिया हवा बहत ने, ई भरि अगहन तक महकैत रहत । हमरो इएह विचार जे नाटक नहि होई ।
प्रमेश -- अहॉ क’ कि विचार जे कसकव्ता सॅ रण्ड़ी आवए?
कलेस -- हॅ नजदीको सॅ काज चलत ।
हेमचन्द्र -- चुप रहू । बारहो महीना ताश खेलि के पखेरी - पसेरी भरि भूतैत छी केओ टोकलक अहॉ के ?
भदेश -- हओ ! कलेश जी चलू ई सब हारि मानि लेलाह । चलू जे भ’ रहल छैक ओहिए मे किछु जुगाड़ पानी कएल जाए।
(कनि दूर हटला क’ बाद कलेश -भदेश बतियाति छैक )
कलेश -- चलू ने मुक्खने के कहबए ।
जे करब से कर , मुदा आन तीन-चारि टा भगजोगनी के ।
भदेेश -- आर की ?
कम सॅ कम बखरी वला त’ निश्चिते आबए क’ चाही ।
अन्हरी ,बहिरी सब चलतय ।जतेक चन्दा चुटकी हेतए हम सब द’ देब ।
अंक -तृतीय
दृश्य-चारि
रामप्रवेश क’ घर । अकेले मे किछु गुनगुना रहल छथि ।
डूबल भॅवर मे नैया
सम्हारु मॉ
केओ नजर नहि आबए
सम्हारु मॉ
राति विकट अछि
बाट न सूझए
आबू दीप देखाबू
सम्हारु मॉ,,,,,,,,,,,
( हेमचन्द्रक’ प्रवेश )
हेमचन्द्र - के सम्हारताह । जगत जननी त’ मिथिला के बिसरि गेलखिन्ह । गरीबी त’ पहिनहु छल मुदा एहन सांस्कृतिक हैजा कहियो नहि फैलल ।
रामप्रवेश -- कक्का क्षमा करु । ककरा पता छल जे कनि कनि टा बात एते विषबेल बनत ।
हेमचन्द्र अहॉ जागि गेलहुॅ, तखन हमरा के रोकत ?
रामप्रवेश -- कक्का आब जे आदेश देबए से हम करब ।
(परमेश प्रवेश करैत छथि )
परमेश -- रामप्रवेश छी अओ ?
रामप्रवेश ‘-- परमेश आबह । आइ चारि साल बाद तों हमरा दलान पर अइलह। तोरा देखि हम फेर जबान भ’ गेलहुॅ ।
परमेश -- पुरनका बात सब बिसरु । हमरो ध्यान नहि रहल आ अमुख्य चीज मुख्य बनइत चलि गेल
हेमचन्द्र -- छोड़ू पछिला बात सब । आब ई बाजू जे कोन नाटक खेलल जाइ ।
रामप्रवेश -- ‘‘उदयनाचार्य’’ नाटक खेलल जाइ ।
हेमचन्द्र -- अहॉ कोन रोल लेब ।
रामप्रवेश -- हमरा जे देब से हम करब , ओना आचार्य क’ भूमिका मे परमेश फिट छथि, हमरा सारंग बला रोल द’ दिय । बड़ तेजस्वी बौद्ध भिक्षु अछि ।
परमेश -- आब हमरो रोल क मोह नहि अछि । सब सॅ बेसी महत्वपूर्ण अछि ओकरा जीनए ।
(रामप्रवेश उठि के परमेश के गला लगबैत छथि हेमचन्द्र उठि के दूनू मे मिलि जाइत छथि । ओमहर धीरेन्द्र हॉफैत आबैत छथि ।)
धीरेन्द्र -- कक्का - कक्का मुक्खन आ खाके मे जबरदस्त मारिपीट भ रहल अछि ।
हेमचन्द्र-- होमए दियओ ।
रामप्रवेश -- मर’ दियओ सब के ।
परमेश-- धीरेन्द्र जी जनचेतना मंच फेरि जीवित भ गेल अछि । खूब तैयारी करु ।
धीरेन्द्र -- हमरो तैयारी पूरा अछि । एहि बेर राहडि खूब फरल अछि । एक मून राहड़ि भेज देब ।
(तीनू हॅसि दैत छथि । रामप्रवेश गीत गावैत छथि आ प्रकाश धीरे धीरे क्षीण होइत अछि।)(साभार विदेह)


c: text/html

text:
कबिरा साखी, साखी छल, साखी जीवन सत्य ।
परिवर्तित जे नब्ज समय कें, यएह काव्य के लक्ष्य। 1।
साखी में जौं आगि नहि हो, शब्दक ई षड्यंत्र।
साखी सभटा रूढ़ी कें तोड़य, भूषण मुक्ति मंत्र। 2।
आजुक साखी साखी अछि, बेइमानक पर्दाफास।
इमानक रक्षा हित समर्पित, भूषण सत्यक हास। 3।
सत्य सत्य आ सत्य एकटा, सत्यक हालत पस्त।
मुस्कानक संग झूठ जिबइए, झूठक हालत मस्त। 4 ।
वैश्वीकरणक चकाचौंध मे, साहित्यक हालत पस्त।
सज्जन सभ अन्हरायल छथि, दुर्जन सभ छथि मस्त। 5।
पद-पैसा-सौन्दर्यक फंदा . धरबय नर्कक बाट।
भोगवाद आ स्वार्थक चक्कर, कुसंस्कार केर हाट। 6।
रंगदारक चलती सभ सं बेसी, परसय कारी रंग।
डेग-डेग पर पटकय लाठी, सज्जन सभ छथि तंग। 7।
राजनीति केर रंगमंच पर, दलबदली अछि सस्त।
पद-पैसा आ पदवी खातिर, सिद्धान्तक हालत खस्त। 8।
चमचम चमकय उज्जर कुरता, चमचा कें चम्मच पास।
चौक-चौबटिया बारूद बमकय, शांति केर नहि आस। 9।
साहित्यकारक कलम छिनायल, बलगर केर गोटी लाल।
फुसियाहा साहित्य पर काबिज, सुच्चा केर कटलैक भाल । 10।

robotstxt: allowed

filter: keep


text:
एकदिस एहिठाम दड़िभंगा महाराजक अनेको निशानी मैथिलक इतिहास पर एखनो ओहिना टॉर्च बाडैत अछि त' दोसर दिस मैथिल संस्थादि द्वारा बनाओल स्मारक मिथिला-बांग्ला संबंधक मूक गवाही देइत अछि. कलकत्ता मे मैथिलक एहने चेन्हासी अछि 'विद्यापति सेतु', जे सियालदह टीसन पर जयबाक मार्ग अछि.
सियालदह रेलवे टीसन केर खचाखच भीड़ आ यातायात केर समस्याक समाधान हेतु एहि फ्लाइओवर केर निर्माण कयल गेल अछि. ई फ्लाइओवर अपना नीचां विशाल बजार कें सेहो पोषित कयने अछि. संगहि सियालदह टीसन पर अबिते लोक एहि सेतुक दर्शन करैत अछि. विद्यापतिक नाओ भेटने ई फ्लाइओवर मैथिल- बंगाली जनास्था केर केंद्र सेहो बनि गेल अछि. ई सेतु बंग प्रान्तक राजधानी कोलकाता ओ मिथिला केर कथित राजधानी दरिभंगा (द्वार-बंगा:बंग केर द्वार) केर मध्य चिर संपर्कक गवाही देइत अछि.
सियालदह फ्लाइओवर केर उद्घाटन १७ दिसंबर, १९८९ कें कलकत्ता नगर निगमक तत्कालीन मेयर कमल कुमार बसु कयलनि. एकर नामकरण मे कलकत्ता केर प्रबुद्ध मैथिल लोकनिक भूमिका अत्यंत सराहनीय अछि. ई साकांक्ष मैथिल लोकनिक सत्प्रयास थिक. एहि सेतु पर विद्यापतिक प्रतिमा विद्यापति स्मारक मंच द्वारा स्थापित कयल गेल अछि. जकर अनावरण १२ नवम्बर, २००० कें कोलकाता नगर निगम केर तत्कालीन मेयर सुब्रत मुखोपाध्याय कयलनि.
विद्यापति अवसान दिवस पर प्रत्येक वर्ष कोलकाता केर अनेको संस्था सभ मिलि विशाल जुलूस निकालैत अछि जे विद्यापति विद्या मंदिर सं शुरू भ' विद्यापति सेतु धरि जा विशाल सभा मे परिवर्तित भ' जाइत अछि. जुलूस कोलकाता केर मुख्य मार्ग सं निकलैत अछि जाहि मे विद्यापति संगीत आ झाकी एकरा अओर बेसी उत्कृष्ट बना देइत अछि. कोलकाता मे मैथिल उपस्थितिक अनुपम क्षण रहैत अछि ओ. ई पूरा कार्यक्रम विद्यापति स्मारक मंच केर अगुआइ मे होइत अछि. कार्यक्रम मे आमंत्रित मैथिल-बंगाली प्रबुद्ध लोकनि विद्यापति आ मिथिला-मैथिली पर अपन विचार रखैत छथि. एम्हर आबि क' संपर्क (साहित्यिक गोष्ठी) केर मासिक बैसार आ काव्य गोष्ठी (ओहि मासक) सेहो विद्यापतिक सोझा मे होइत अछि. एहि कार्यक्रमक हलचल स्थानीय मीडिया मे सेहो पसरल रहैत अछि.
विद्यापतिक प्रतिमा हेतु सेतु पर पर्याप्त स्थान देल गेल अछि. मुदा प्रतिमा कें छोडि ओतय किछुओ एहन नहि अछि जे ओहि स्थान कें रमणीय बना सकत. कार्यक्रमक पश्चात ओतय साल भरि विद्यापतिक प्रतिमा आबय-जाय वला लोक कें टुकुर-टुकुर तकैत अछि. मुदा लोकक नज़रि ओहि प्रतिमा पर शाइते जाइत होयत. ओहि स्थल केर सौन्दर्यीकरण कें ल' प्रशासन संगहि मैथिल सेहो उदासीन बुझना जाइत अछि.
एम्हर आबि क' एक खबरि अखबारक सुर्खी बनल छल जे सेतु पर जे विद्यापतिक प्रतिमा कें स्थानांतरित कयल जायत. एहि विषय मे प्रशासन ओतय ट्राफिक पुलिस पोस्ट बनयबाक बात कहने छल. कारण विद्यापति कें समर्पित ओ स्थान सेतुक महत्वपूर्ण बिंदु अर्थात चौराहा पर अछि. एहि खबरिक तेहन ने असरि भेल जे विद्यापति स्मारक मंच आ स्थानीय साकांक्ष मैथिल लोकनि प्रतिमा स्थल पर जुटि धरना आ नाराबाजी कयलनि संगहि प्रशासन कें मैथिल जनमानस केर आस्था कें आघात पहुंचत कहल गेल. एहि मामिला मे स्थानीय मीडिया केर भरपूर समर्थन भेटल आ प्रतिमा यथास्थान रहल. एहि अवसर पर एहि स्थान केर सौन्दर्यीकरण हेतु सेहो स्वर बुलंद भेल छल मुदा आइयो ओ स्थान ओहिना अछि आ विद्यापतिक प्रतिमा सेहो ओहिना टुकुर-टुकुर तकैत अछि.
कलकत्ता मे मिथिला, मैथिली ओ मैथिल केर चेन्हासी बहुतो अछि, ओहि मे विद्यापति सेतु केर अपन विशिष्ट स्थान छैक. आवश्यकता अछि एकरा प्रति आम मैथिलक जागरूकताक. एकर संरक्षणक प्रति साकांक्ष होयब मैथिलक प्रथम दायित्वा बनैत अछि. कोनो वस्तु जुटायब आ फेर ओकरा जोगायब मैथिल नीक सं जनैत अछि. हमरा सभ जुटा त' लेनहुं आब जोगायब जरूरी.
— रूपेश त्योंथ


text:
मिथिला कला केन्द्र क होएत स्थापना
मिथिलाक गाम घर : कासिदसंविवि परिसरमे मिथिला कला केन्द्रक स्थापना कएल जाएत। संगे अन्य कतेको परियोजना सभक शुभारम्भ सेहो कएल जाएत। एहि लेल यूजीसीसँ अनुदानक आधा राशि प्राप्त भऽ चुकल अछि। वृहस्पितिकेँ कुलपति एहि योजना सभकेँ क्रियान्वित करबा लेल विश्वविद्यालयमे खाली पड़ल भूखण्डक निरीक्षण केलनि। विवि मुख्यालय परिसरमे ई-लंर्निग भवनक स्थापना सेहो कएल जाएत। एहिसँ विश्व भरिमे शैक्षणिक योजनासँ सम्बनिधत विशेष जानकारी छात्र लोकनि आ शिक्षक लोकनिकेँ सहज प्राप्त भऽ जेतनि। ओ लोकनि विशेष पाठयक्रमक लाभ एहि माध्यमे सेहो प्राप्त कऽ सकता। ओमहर आॅन लाइन आवेदन आ परीक्षाक सुविधा सेहो छात्र लोकनिकेँ भेटतनि। 33 लाख 61 हजार टाकाक मदतिसं बनऽ वला एहि भवन लेल स्थानक चयन कऽ लेल गेल अछि। विवि परिसरमे महिला लोकनिक लेल केन्द्रकेँ स्थापना करबाक योजना सेहो अछि। विवि केर छात्रा, शिक्षिका, महिला पदाधिकारि लोकनिक संग कर्मी लोकनि सेहो अत्याधुनिक सुविधासँ सम्पन्न एहि भवनक उपयोग कऽ सकता। एहि लेल यूजीसीसँ 50 लाखक राशि स्वीकृत कएल गेल अछि। दोसर दिस 60 लाखक लागतिसँ महिला छात्रावासक निर्माण कएल जाएत। एकर अतिरिक्त 50 लाखक प्राक्कलित राशिसँ अतिथि गृह आ बैंक भवनक निर्माण करबाक योजना सेहो तय कएल जा रहल अछि। कुलपति डा. अरविंद कुमार पाण्डेय जानकारी देलनि जे राष्ट्रीय स्तरपर देशक ई पहिल विश्वविद्यालय होएत जतऽ मिथिला पेंटिंग लेल फराक विभागक स्थापना कएल जाएत। ओमहर ई-लर्निगक माध्यमे दूर-दराजमे अवस्थित महाविद्यालय सभ सीधे विवि केर सम्पर्कमे रहत। शैक्षणिक सुधार आ विकास अभियानक अन्तर्गत कार्यक्रमक कार्यान्वयनक गति तेज कएल जाएत।


text:
पटना। बिहार लोकायुक्त विधेयक 2011 कए बिहार विधानसभा ध्वनिमत स पारित करि देलक। राज्यपाल क मंजूरी क बाद इ विधेयक कानून बनि जाएत। बिहार विधानसभा मे अध्यक्ष उदय नारायण चौधरी लोकायुक्त विधेयक 2011 कए सदन में मतविभाजन लेल रखलथि, जेकरा ध्वनिमत स पारित करा लेल गेल। हालांकि विपक्ष एहि विधेयक में संशोधन क प्रस्ताव रखने छल, जेकरा खारिज करि देल गेल। एहि स पूर्व संसदीय कार्य मंत्री विजेन्द्र प्रसाद यादव सदन क पटल पर एहि विधेयक कए रखने छलाह। एकर बाद मुख्यमंत्री नीतीश कुमार, विपक्ष क नेता अब्दुल बारी सिद्दीकी सहित कईटा नेता विधेयक क पक्ष आ विपक्ष में अपन राय रखलथि। उल्लेखनीय अछि जे मुख्यमंत्री स ल कए ग्राम पंचायत क प्रमुख तक कए लोकायुक्त क दायरे में राखल गेल अछि।
मुख्य पृष्ठ समाचार बिहार लोकायुक्त बिल पास


text:
पटना। राज्य सरकार राजधानी क आसपास क इलाका कए विकसित करबाक योजना तैयार क लेलक अछि। संगहि, राज्य सरकार बिल्डर पर सेहो नकेल कसबा लेल अपन तैयारी पूरा केने अछि।
संबंधित अधिकारी क कहब अछि जे सरकार पटना क आसपास क इलाका कए विकसित करबाक एकटा महत्वाकांक्षी योजना तैयार करि चुकल अछि आ जल्द हो जमीन पर उतरत। राज्य सरकार मनेर, फतुहा, सोनपुर आ हाजीपुर कए सैटेलाइट शहर क रूप मे विकसित करत। अधिकारी कहला- इ पटना शहर क लेल बनल मास्टर प्लान 2021 क हिस्सा छी। हमर सबहक कोशिश अछि जे पटना शहर पर मौजूद जनसंख्या क दबाव कम हुए। एकरा लेल हम सब एकर लग पासक इलाका कए विकसित करबा लेल योजना बना लेने छी। एहि इलाका मे बुनियादी सुविधा जेना पेयजल, पक्की सड़क, स्कूल, अस्पताल आ बिजली मुहैया कराउल जाएत। एहि काजक शुरूआत सरकार जल्द करए जा रहल अछि। पहिल चरण मे सरकार मनेर आ फतुहा मे आधारभूत संरचनाक विकास करत आ दोसर चरण मे सोनपुर आ हाजीपुर क संरचना कए ठीक कैल जाएत। ओ कहला जे गंगा पर पुल अगिला साल तक बनि जाएत ओकर बाद सोनपुर आ हाजीपुर दिस लोक आ बिल्डर दूनूक झुकाव देखल जाएत। एहन मे एखन एहि योजनाक शुरूआत मनेर आ फतुहा स करबाक योजना अछि।
एकर अलावा ओ कहला जे राज्य सरकार बिल्डर पर सेहो नकेल कसबा लेल तैयार अछि। बीतल 5 साल मे पटना मे फ्लैट्स आ जमीन क दाम अप्रत्याशित रूप स बढल अछि। एकरा देखैत हमर सबहक कोशिश अछि जे सब कए मकान भेट सकए। एकरा लेल जरूरी अछि जे मकान क दाम सबहक पहुंच मे हुए। हम सैटेलाइट टाउनशिप विकसित करि रहल छी। संग-संग, हमर सबहक कोशिश इ सेहो अछि जे एहि इलाका मे फ्लैट्स या जमीन क दाम बेसी नहि बढ़ए। हालांकि, बिल्डर सबहक कहब अछि जे सरकार क एहि हस्तक्षेप स हुनकर कारोबार पर असर होएत। एक बिल्डर कहला जे पटना मे हर कोई अपन मकान चाहैत अछि। दाम मांग बेसी भेला स बढल अछि। हमर सबहक एहि मे कोनो योगदान नहि अछि। राज्य सरकार कए नव इलाका मे सुविधा विकसित करबा पर ध्यान देबाक चाही, तखने पटना मे रियल एस्टेट क दाम कम या स्थिर भ सकैत अछि।
दरअसल, बीतल पांच साल मे पटना मे रियल एस्टेट क दाम तेजी स बढल अछि। विश्लेषक क मुताबिक 2005 क मुकाबले आइ पटना मे एकटा फ्लैट क दाम मे कम स कम 200-300 फीसदी क इजाफा भ चुकल अछि। पटना मे रियल एस्टेट क दाम आइ दिल्ली-एनसीआर मे रियल एस्टेट क दामक बराबर भ चुकल अछि।
मनेर, फतुहा, सोनपुर आ हाजीपुर बनत सैटेलाइट शहर
पटना। राज्य सरकार राजधानी क आसपास क इलाका कए विकसित करबाक योजना तैयार क लेलक अछि। संगहि, राज्य सरकार बिल्डर पर सेहो नकेल कसबा लेल अपन तैयारी पूरा केने अछि।


text:
अंतिम पेजसँ................................................
Thursday, October 23, 2014
मति-गति
मति-गति
रूपलालकेँ देखिते राधारमण बाजल-
“रूप भाय, गाममे नै छेलौं की, बहुत दिनक बाद नजरि पड़लौं हेन?”
राधारमणक प्रश्नक उत्तर रूपलालकेँ जेना ठोरेपर रहै, बाजल-
“गामेमे छी। केतए जाएब। हमरा ले तँ गामे सभ किछ छी, स्वर्ग-नर्कसँ लऽ कऽ हाट-कसबा धरि।”रूपलाल आ राधारमण एक उमेरिया, संगे दुनू गोटे कौलेज तक पढ़ने। केते दिनपर दुनूकेँ भेँट भेल से तँ निसचित दिनक ठेकान नै छल मुदा मौसममे परिवर्तन जरूर आबि गेल छल। ई बात राधारमणकेँ बूझल जे रूपलालक छोट भाए मोतीलाल पनरह-बीस बर्खसँ एम.ए. करि कऽ महानगर कोलकातामे नोकरी करैए। आगू भऽ कऽ भैयारीक बात पुछब अनुचित बूझि राधारमण बाजल छल। ओना पेटमे रहै जे जहिना अपनो गामक आ आनो गामक पढौल-लिखौल छोट भाए, केना पिता तुल्य जेठ भाइक संग बेवहार करै छथि। मुदा आगू भऽ कऽ बाजब एहेन प्रश्न अनुचितो होइ छै। जे भाए पिताक परिवार बिसरि जाइए तेकरा लेल तँ उचितो भऽ सकैए मुदा जे से नै मानि चलैए तैठाम तँ अनुचित हेबे करत। अनुचित ई जे केकरो भैयारीक बीच केहेन बेवहारिक सम्बन्ध छै, परिवारक भीतर किछु एहनो काज होइ छै जे गोपनीय रखल जाइ छै। ओहेन काज जे परिवारकेँ समाजसँ जोड़ैए ओ, आ जे परिवार जोड़ैक काज छी, दुनूमे अन्तर होइ छै। जँ सम्बन्धसँ हटि कऽ किछु प्रश्न धोखासँ एहेन उठि जाए, जइसँ बेवघात पैदा लइ तेहनो तँ भऽ सकैए। मुदा गपोक तँ कड़ी होइ छै, जइ कड़ीक बीच सभ बात जुड़ि सकैए, मुदा कड़ीक बीचक बातकेँ जँ पहिने रखल जाए तखनि तँ एहेन बेवघातक स्थिति बनियेँ जाइए।
अंतिम पेजसँ................................................
चौकीपर सँ उठैत राधारमण बाजल-
“बाउ मोती, बड़ बेर भऽ गेल। जाइ छी। जखनि गाम अबै छह तखनि एको-आध घंटा लेल भेँट होइत रहिहऽ।”
मोतीलाल-
“मनमे तँ अपनो रहैए, मुदा जिनगी ने दूदिसिया बनि गेल अछि, किछु जे गपो-सप्प करब, से की करब। तखनि तँ लोकक जिनगीए केतेटा होइ छै। कहुना-ने-कहुना कटिये जाइ छै।”
राधारमण-
“एना नै बाजह। सदिकाल मनमे रखि मनुख-परिवार-समाज, देश-दुनियाँक बीच अपनाकेँ ठाढ़ करैक परियास करह।”¦१८०७¦०७ जनवरी २०१४
Subscribe to: Post Comments (Atom)


text:
नई दिल्ली। मुख्यमंत्री नीतीश कुमार राज्य क विकास दर कए आओर तेज करबा लेल आब राज्य मे औद्योगिक विकास पर ध्यान केंद्रीत क लेलथि अछि। एहि लेल राज्य सरकार मुख्यमंत्रीक अध्यक्षता मे राज्य उद्योग आ निवेश सलाहकार परिषद क गठन क देलक अछि। एहि परिषद मे एचडीएफसी क अध्यक्ष दीपक पारीख, इंफोसिस क अध्यक्ष केवी कामथ, एसबीआइ क अध्यक्ष प्रदीप चौधरी, स्टरलाइट समूह क अनिल अग्रवाल आ गोदरेज समूह क जमशेद गोदरेज सन लोक कए शामिल कैल गेल अछि। इ सब सरकार कए औद्योगिक विकास लेल कोना नीति बनाउल जाए ताहि पर सलाह देताह। ज्ञात हुए जे राज्य मे उद्योग-धंधा लागि सकए, ताहि लेल मुख्यमंत्री नीतीश कुमार पिछला सप्ताह उद्यमी क पंचायत लगौने छलाह आ आला अफसर सबहक संग बैसार क हिनकर समस्या कए बुझबाक कोशिश केने छलाह। एहि पंचायत मे मुख्यमंत्री उद्योग आ निवेश सलाहकार परिषद क गठन क घोषणा केने छलाह।
एहि परिषद क आवश्यकता पर जानकारक कहब अछि जे बिहार क विकास दर एहि साल 16 फीसदी स बेसी अछि, जखन कि बिहार मे औद्योगिक विकास बहुत कम भेल अछि। राज्य अगर इ विकास दर प्राप्त केलक अछि त ओकर पाछु कृषि आ आधारभूत संरचना क विकास कहल जा सकैत अछि। कृषि क क्षेत्र मे इंद्रधनुषी क्रांति अनबा लेल कृषि रोड मैप बना बिहार देश कए एकटा पव अवधारणा देलक, जे सफल रहल। बिहार मे कृषि विकस दर देशक आन राज्य स कहीं आगू अछि। एहि स उत्साहित सरकार आब एहने किछु औद्योगिक निवेश लेल करबाक तैयारी क रहल अछि। पिछला किछु साल मे देखल जाए त बिहार विकास दर क मामला मे देश मे आगू रहल मुदा बिहार क सकल राज्य घरेलू उत्पाद (जीएसडीपी) मे औद्योगिक क्षेत्र क योगदान महज 16 फीसद रहल, जखनकि एकर राष्ट्रीय औसत 26 फीसद अछि।
महाराष्ट्र, गुजरात, तमिलनाडु आ कर्नाटक सन राज्य जे विकास दर मे बिहार स पछुआ गेल अछि ओहि ठाम क जीएसडीपी मे औद्योगिक क्षेत्र क योगदान राष्ट्रीय औसत स बहुत बेसी अछि। एहन मे बिना औद्योगिक विकास पर ध्यान देने बिहारक विकास दर कए दोगुणा नहि कैल जा सकैत अछि। मुख्यमंत्री नीतीश कुमार सेहो इ कहैत रहला अछि जे बिहार कए 12वीं पंचवर्षीय योजना मे अगर विकसित राज्य क कतार मे देखबाक अछि त विकास दर दोगुणा केने बिना इ संभव नहि अछि। राज्य सरकार कृषि, बागवानी, पशुपालन, मत्स्यपालन क संग संग आब औद्योगिक विकास लेल ठोस नीति बनेबा मे जुटल अछि। बिहार योजना आयोग लग अगिला पांच साल मे उद्योग क विकास लेल 4860 करोड़ क प्रस्ताव रखलक अछि। कृषि प्रधान राज्य बिहार सबस बेसी खाद्य प्रसंस्करण क विकास लेल आतुर अछि। एकरा लेल 800 करोड़ क राशि खर्च करबाक प्रस्ताव अछि। भागलपुर क रेशम उद्योग कए फेर स ढार करबा लेल 220 करोड़ खर्च करबाक योजना अछि।
पिछला किछु साल मे देश मे उद्योग लेल जमीन एकटा पैघ समस्या रहल अछि आ इ समस्या बिहार मे सेहो देखल गेल अछि। इ मसला जल्द राजनीतिक रंग सेहो ल लैत अछि जाहि स कोनो लोकप्रिय सरकार एहि मसला पर ठोस डेग नहि उठा पाबि रहल अछि। एहन मे नव उद्योग कए जमीन उपलब्ध करेबा लेल सरकार भूमि बैंक पर 521 करोड़ क राशि खर्च करबाक प्रस्ताव रखलक अछि। नव उद्योग कए प्रोत्साहन लेल 2006 मे बनल औद्योगिक नीति क तहत सब्सिडी देबा लेल सेहो राशि कए बढ़ाकए 2600 करोड़ करि देल गेल अछि। 11वीं योजना मे एकरा लेल महज 200 करोड़ क प्रावधान छल।
maithili news, mithila news, bihar news, latest bihar news, latest mithila news, latest maithili news, maithili newspaper


text:
मिठगर रौद
ठिठुरैत ठंढ़ाकें झटकारि कs
प्रकृति पहिरलक वसन्तक आवरण
खर पतवारके बहारि कs
जाड़क मानू होलिकाक संग भेल दहन
रंग बिरंगक फूलक छींटसं
एहेनमे हर्षित भs
सबहक प्रशंसा अछि सूर्यकें अर्पण
जकर ऊष्मा पाबि कs
आएल अछि अतेक सुन्दर परिवर्तन
फागुनक मिठकर रौदसं
डेराइत पड़ाइत माघ आ अगहन
-ज्योति सुनीत चौधरी ( अर्चिस् )
(ज्योति जीक जन्म बेल्हवार, मधुबनी मे भेल छनि आओर लंदन मे रहय छथीह. ज्योति जी मिथिला पेंटिंगमे पारंगत छथि आ हिनकर पेंटिंग केर प्रदर्शनी ईलिंग आर्ट ग्रुपक अंतर्गत ईलिंग ब्रोडवे, लंदनमे प्रदर्शित कएल जा चुकल अछि. )
हमर ईमेल:-hellomithilaa@gmail.com
Subscribe to: Post Comments (Atom)


text:
दरभंगा मेडिकल कॉलेज अस्पताल मे हड़ताल के कारण मरीज सभ परेशान छथिन्ह. एहि ठाम के जूनियर डॉक्टर सभ पाई बढ़ाबय के लेल हड़ताल कएने छथिन्ह. डॉक्टर सभ के हड़ताल के कारण कोनो मरीज के इलाज नहि भs रहल छनि. अस्पताल मे मरीज के भीड़ लागल अछि. डॉक्टर साहेब अइबो करय छथिन्ह मुदा मरीज के देखय नहि छथिन्ह. डॉक्टर साहेब पेशेंट के देखते मुंह फेर लैत छथिन्ह. डॉक्टर सभ के एहन व्यवहार सं पेशेंट के दुख आओर बढ़ि जा रहल छनि. लोक केतबो दुख सं परेशान रहय छथिन्ह. डॉक्टर सभ सं मिलला के बाद हुनका लगय छनि जे आब नीक भs जाएब. मुदा आब त डॉक्टर के पास अएलो पर जीबय के कोनो गांरटी नहि. आई काल्हि के डॉक्टर एतेक ह्रदय के कठोर भs गेल छथिन्ह जे बिना पाई के किछ नहि करय छथिन्ह. आब ओ जमाना गेल जखन लोक... डॉक्टर मानवता... सेवा भावना सं... परोककार के भावना सं मरीज के देखय छथिन्ह. आब त सय टाका फीस मे दस टका कम रहत त धकिया कs भगा देताह. सभ किछ पाई के भs गेल अछि.
मुख्यमंत्री नीतीश कुमार... स्वास्थ्य मंत्री नंद किशोर जी सभ डॉक्टर सभसं आग्रह कएलखिन्ह जे ई समय हड़ताल के नहि अछि. अहां सभ काज पर वापस आबि जाउ. अखन बाढ़ि आओर सूखा के ल s क लोक ओहिना परेशान छथिन्ह. एहन मे हुनकर सभ के कष्ट के आओर नहि बढ़बिऔन्ह. मुदा सिर्फ पाइ के चिन्हय वाला डॉक्टर साहेब सभ किएक एहि पर ध्यान देथिन्ह. मरीज मरि रहय अछि. मुदा हुनका कि लोक त रोज मरैत अछि. ओना मांग मानल गेलाह पर आई नहि काल्हि सभ डॉक्टर काज पर वापस अइबे करताह... मुदा एहि बीच मे जे लोक के परेशानी होएत... कतेक लोक इलाज के अभाव मे दम तोड़ि देताह ओकर भरपाई केना होएत. ई सभ सोचय के बात अछि.
मरीज भेल परेशान
1 comment:
- AnonymousSeptember 1, 2009 at 9:04 PM
kaliyug chhai bhaai ki karbai.ReplyDelete
Suman Jha, Darbhanga


text:
काइरो
काइरो मिस्रक राजधानी आ सभसँ पैग शहर छी। विश्वमे शहर महानगरीय क्षेत्र मध्य पूर्व आ अरब सभसँ पैग छी आ दुनियामे १५हम सभसँ पैग आ प्राचीन मिस्रसँ जुडल अछी, प्रसिद्ध गीजा पिरामिड परिसरके रूपमे आ प्राचीन शहर मेम्फिस एकर भौगोलिक क्षेत्रमे स्थित अछी। नाईल डेल्टाके निकट स्थित, आधुनिक काइरो ९६९ सीई मे फतिमीद वंशद्वारा स्थापित कएल गेल छल, मुद्दा वर्तमान शहरक निर्माण करैवाला देश प्राचीन राष्ट्रीय राजधानीसभक स्थल छल, जेकर अवशेष पुरान काइरो के किछ हिस्सासभमे दिखाई दैत अछी। काइरो लम्बा समयसँ ई क्षेत्र के राजनीतिक आ सांस्कृतिक जीवनक केन्द्र रहल अछी आ इस्लामी वास्तुकला के महत्व के लेल "एक हजार मीनारसभक शहर" के शीर्षक अछी। वैश्वीकरण आ विश्व शहर अनुसन्धान नेटवर्क के अनुसार काइरो के "बीटा प्लस" वर्गीकरण के साथ एक विश्व शहर मानल जाइत अछी।
अरबक काइरो, दुनियामे सभसँ पुरान आ सभसँ चलचित्र आ संगीत उद्योग छी, साथ ही साथ उच्च शिक्षाक दुनियाक दोसर सभसँ पुरान संस्था अल-अजहर विश्वविद्यालय अछी। अनेकौं अन्तरराष्ट्रीय मीडिया, व्यवसाय आ सङ्गठनसभक क्षेत्रीय मुख्यालय शहरमे अछी; अरब लीग के अपन अस्तित्व के अधिकांश के लेल काइरोमे मुख्यालय छल।
विषय सूचीसभ
- १ व्युत्पत्ति
- २ इतिहास
- ३ भूगोल
- ४ इन्फ्रास्ट्रक्चर
- ५ संस्कृति
- ६ अर्थव्यवस्था
- ७ ऐतिहासिक स्थलसभ
- ८ प्रदूषण
- ९ अन्तर्राष्ट्रीय सम्बन्ध
- १० उल्लेखनीय लोग
- ११ सन्दर्भ सामग्रीसभ
- १२ बाह्य जडीसभ
- १३ एहो सभ देखी
व्युत्पत्ति[सम्पादन करी]
इतिहास[सम्पादन करी]
प्रारम्भिक बस्तीसभ[सम्पादन करी]
फाउन्डेशन आ विस्तार[सम्पादन करी]
तुर्क शासन[सम्पादन करी]
आधुनिक युग[सम्पादन करी]
२०११ मिस्रक क्रान्ति[सम्पादन करी]
पोस्ट क्रान्तिकारी काइरो[सम्पादन करी]
भूगोल[सम्पादन करी]
जलवायु[सम्पादन करी]
महानगरीय क्षेत्र[सम्पादन करी]
स्याटेलाइट शहरसभ[सम्पादन करी]
नियोजित नयाँ पुँजी[सम्पादन करी]
इन्फ्रास्ट्रक्चर[सम्पादन करी]
स्वास्थ्य[सम्पादन करी]
शिक्षा[सम्पादन करी]
परिवहन[सम्पादन करी]
परिवहनके अन्य रूप[सम्पादन करी]
खेल[सम्पादन करी]
संस्कृति[सम्पादन करी]
मिस्रमे सांस्कृतिक पर्यटन[सम्पादन करी]
काइरो ओपेरा हाउस[सम्पादन करी]
खेडिवियल ओपेरा हाउस[सम्पादन करी]
काइरो अन्तर्राष्ट्रीय फिल्म महोत्सव[सम्पादन करी]
काइरो जेनिजा[सम्पादन करी]
धर्म[सम्पादन करी]
नाइटलाइफ[सम्पादन करी]
अर्थव्यवस्था[सम्पादन करी]
काइरोके टोमोबाइल कोडलर आ निर्माता[सम्पादन करी]
ऐतिहासिक स्थलसभ[सम्पादन करी]
ताहिर स्क्वायर[सम्पादन करी]
मिस्र के संग्रहालय[सम्पादन करी]
काइरो टावर[सम्पादन करी]
पुरान काइरो[सम्पादन करी]
इस्लामी काइरो[सम्पादन करी]
काइरो के गढ[सम्पादन करी]
खान एल-खलीली[सम्पादन करी]
प्रदूषण[सम्पादन करी]
अन्तर्राष्ट्रीय सम्बन्ध[सम्पादन करी]
उल्लेखनीय लोग[सम्पादन करी]
सन्दर्भ सामग्रीसभ[सम्पादन करी]
- ↑ "محافظ القاهرة يرفض تطوير المستثمرين الحدائق.. ويؤكد: "هيسحلوا الغلابة"", अभिगमन तिथि १४ सितम्बर २०१६।
- ↑ UNESCO World Heritage Centre, "Historic Cairo - UNESCO World Heritage Centre", Whc.unesco.org, अभिगमन तिथि २०१७-०९-२०।


text:
पति पर निबंध
हमर बाल्यकाल के मित्र विकास चन्द्र हिमांशु भाई के कार्यालय में लेख प्रतियोगिता के आयोजन भेलन्हि. अहाँ सभ के सूचना के लेल बता दी जे हुनक लेख सर्वश्रेष्ठ घोषित कयल गेल. हुनक लेख के किछु अंश नीचा प्रकाशित अछि:
पति एक टा जीव होइत छैक जे घरे-घर पायल जाइत छैक. अहि प्राणी के देख रेख आ प्रयोग के पूरा अधिकार पत्नी नामक पद सं सम्मानित स्त्रीगन के होइत छन्हि.
पति नामक प्राणी के किछु लक्षण निम्नवत अछि:
१. एकरा दू टा आँखि होइत छैक, जाहि सं इ मूक भ क टुकुर-टुकुर तकैत रहैत अछि.
२. एकरा दू टा कान होइत छैक, जाहि सं इ पत्नी के डांटन-हांटन आ घुरकी सुनैत छथि
३. एकरा एक टा मूंह होइत छैक, जकरा खोलबाक मनाहीं होइत छैक. इ दिन में एक्के बेर भोजन (कौरा) के बेर खुलैत छैक
४. एकरा नाक में एकटा अदृश्य नाथ ( बरद आ महींष जंका) होइत छैक
५. एकर आकृति बहुत किछु मनुक्ख (पुरुष जाति) सं मिलैत-जुलैत छैक
६. इ पति में परिवर्तन सं पहिले मनुक्ख रहैत अछि


text:
मिथिमीडिया एक मास पूर्ण कयलक अछि. ई कोनो तेहन उपलब्धि वा कृत्य नहि अछि जाहि पर उत्सव कयल जाय वा फेर बघारल जाय. तथापि मिथिमीडिया पाठक लोकनि केर प्रचूर समर्थन ओ शुभचिंतक लोकनिक संवर्द्धन सं डेग बढ़ओलक अछि. मिथिमीडिया टीम केर अगाध समर्थन आ सहयोग सं ई आगां बढैत अछि. एतेक कम समय मे जतेक बेसी समर्थन भेटल अछि, नव उर्जा सं ओतप्रोत करैत अछि. भविष्यो मे सहयोगक आकांक्षी अछि मिथिमीडिया. संगहि कर्त्तव्य केर प्रति सेहो सजग अछि. मिथिमीडिया पर जेना पाठकक विश्वास देखबा मे आयल तहिना किछु गोटे केर शंका सेहो अभरल. शंका ओ समाधान, समर्थन ओ घमर्थन सभ चलैत छैक आ चलैत रहतैक तथापि किछु स्पष्ट करब आवश्यक अछि —
> मिथिमीडिया एक स्वतंत्र वेब पोर्टल अछि आ एकर अप्पन टीम ओ कार्य पद्धति छैक.
> ककरो सं कोनो वैचारिक सहमति वा असहमति सं फराक अभिव्यक्ति केर अवसर देब पुनीत काज बुझैत अछि.
> रचना वा समाद टटका ओ सुप्पत हो, से धेयान राखल जाइत अछि. पाठकक रुचि पहिल प्राथमिकता अछि.
> प्रसारित सामग्री केर पूरा उत्तरदायित्वा लेखकक अछि (जतय लेखकक नाओ हो). मिथिमीडिया केर संपादकीय टीम केर सहमति अनिवार्य नहि अछि.
> परखल ओ जांचल सामग्री प्रसारित कयल जाइत अछि.
> कोनो विवाद कें तूल देब कथमपि नहि चाहैत अछि.
> मैथिली, मिथिला ओ मैथिल हेतु कटिबद्ध अछि.


text:
देशक महान साहित्यकार.. रचनाकार फणीश्वर नाथ रेणु जीक पत्नी लतिका रेणु जी एहि दुनिया मे नहि रहलीह. आई भोर 9 बजे हुनकर निधन भ गेलन्हि.
श्रीमती लतिका जी 90 साल के छलीह. हिनकर देहांत फणीश्वर नाथ जीक पैतृक घर पर हृदयगति
रुकला सं भेलन्हि. अररिया जिला के फारबिसगंज ब्लॉक मे सिमराहा थाना के औराही हिंगना गाम रेणु जीक पैतृक गाम छनि.
फणीश्वर जीके तीनटा शादी भेल छलन्हि. पहिल शादी त चौदहवें बरस मे भ गेल छलन्हि. हुनकर मृत्यु के बाद पद्मा जी सं हिनकर विवाह भेलन्हि. फेर लतिका जी सं. फणीश्वरजीके तीनटा लड़का आओर चारिटा लड़की छनि.
फणीश्वर नाथ रेणु जी जखन 1953 मे बीमार पड़ल छलखिन्ह त इलाज के लेल हुनका पटना के पीएमसीएच लाएल गेल छलन्हि. एहिठाम इलाज के दौरान हिनकर भेंट लतिका जी सं भेलन्हि.
लतिका जी एहिठाम नर्स छलीह. इलाज के दौरान भेंट ...मुलाकात मे रेणु जी अपन सभ सं प्रसिद्ध किताब मैला आंचल लिखलखिन्ह.
मैला आंचल किताब के श्रेय लतिकाजी के जाए छनि. एकर बाद दूनु मे नजदीकी बढलन्हि आओर साल भर बाद 1954मे दूनु गोटे शादी करि लेलखिन्ह.
लतिका जी साल-डेढ़ साल सं बीमार चलि रहल छलीह...आओर करीब साल भर पहिने पटना सं औराही हिंगना गाम आएल छलीह .
फणीश्वरनाथ रेणु जीक जन्म ४ मार्च 1921 के आओर निधन ११ अप्रैल 1977 के भेल छलन्हि. हिन्दी कथा जगत मे प्रेमचंद के बाद आंचलिकता केर असर हिनके कहानी मे देखय लेल मिलैत अछि.
हिनकर कहानी मारे गये गुलफाम पर तीसरी कसम फिल्म बनल अछि. रेणु जी के पद्मश्री सम्मान सेहो मिलल छनि.
(फोटो सौजन्य : फणीश्वरनाथ रेणु समाज सेवा संस्थान )
हमर ईमेल:-hellomithilaa@gmail.com


text:
पत्रकारिता के ओ छात्र जे पढ़ाई तं पूरा करि लेने छथिन्ह मुदा अखन जॉब नहि मिललन्हि...घर पर बैसिsक बोर भs रहल छथिन्ह. एहिठाम आबिsक अपन इंटर्नशिप करि सकय छथिन्ह.
कम सं कम काज मे मौन तं लगल रहतन्हि. प्रैक्टिस सेहो होएतन्हि. बीच-बीच मे हिनका सभ के पैघ पत्रकार सभ सं पत्रकारिता के ट्रेनिंग सेहो देल
जएतन्हि.
सुर्खियां, Surkhiyan और Launch Mantra के लेल इंटर्न चाही.
हिंदी, अंग्रेजी आओर मैथिली मे पत्रिका लाबय केर योजना सेहो अछि.
दफ्तर दिल्ली के लक्ष्मीनगर-निर्माण विहार मेट्रो स्टेशन के पास अछि.
अगर अहां के न्यूज के समझ अछि आओर इंटरनेट पर एक्टिव रहैत छी तं अहां सेहो अप्लाई करि सकैत छी.
इनस्क्रिप्ट/ फनेटिक कीबोर्ड के अनुसार टाइप करय वाला आओर सोशल मीडिया केर नीक जानकारी राखय वाला पत्रकारिता के छात्र के प्राथमिकता देल जाएत.
अहां अपन बॉयोडाटा.. सीवी... रिज्यूमे lnmedianetwork@gmail.com ईमेल पर भेज सकय छी.
पता अछि-
MB-57B, Gali no-2,
Shakarpur, Ground Floor,
Mailorang Dance and Music Academy Building,
Opp- Narula Medicare Center
New Delhi-110092
(Near Nirman Vihar Metro Station and Agrawal Bhawan)
मिलय केर समय-11 सं 12 बजे के बीच
रवि दिन बंद


text:
किसलय कृष्ण
नई दिल्ली | मैथिली साहित्यक चर्चित कथाकार उपन्यासकार रामानंद रेणु नहि रहलाह |काल्हि १३,अगस्त,२०११ कें दरभंगा स्थित हुनक आवास पर ११ बजे राती में हुनक देहांत भ’ गेलनि | “कतेक रास बात” पोथी पर साहित्य अकादेमी पुरस्कार सँ सम्मानित स्व. रेणु अपन विशिष्ट शिल्प आ शब्द विन्यास लेल चर्चित रहलाह | ‘दूध फुल’ , ‘उत्तर जनपद’ आदि महत्वपूर्ण उपन्यासक रचनाकार रेणु सदा जीवन उच्च विचार मे आस्था राखय वला लोक छलाह | हुनक निधन सँ मिथिला आ मैथिली कें एकटा अपूरणीय क्षति भेल अछि |
अपन शोक व्यक्त करैत कथाकार अरविन्द ठाकुर कहलनि जे रामानंद रेणु जी’क देहांत सँ मैथिली उपन्यासक एकटा धारा ठमैक गेल अछि | मैथिलीक वरिष्ठ आलोचक मोहन भारद्वाज कहलनि जे स्व. रेणु सृजन आ जीवन दुनू मे मूलतः कवि छलाह , हुनक भीजल आँचर कविता कें मोन पाडैत भारद्वाज जी कहलनि जे ओ सदैव मोन रहताह | समीक्षक रमानंद झा रमण हुनका एकटा सफल उपन्यासकार कहैत कहलनि जे हुनक कथा पात्र शोषित समाजक लोक होइत छल, रेणुक अवसान सँ मैथिली साहित्य कें बहुत क्षति भेल अछि, शोक व्यक्त करयबला मे प्रदीप बिहारी, अजित आजाद, धीरेन्द्र प्रेमर्षि, मेनका मल्लिक, आशीष झा आ सुनील कुमार झा आदि शामिल छथि|
नहि रहलाह रामानंद रेणु : साहित्य गगनक एकटा आर नक्षत्रक अस्त
किसलय कृष्ण


text:
जननी, सुरक्षा मे ९० लाख क व्यय संदेहास्पद : महालेखाकार
मधुबनी। सदर अस्पताल मे वित्तीय अनियमितता क खुलासा एक क बाद एक भ रहल अछि। अधिकारी आ कर्मचारी, दुनू मिल के सरकारी राशि क दुरुपयोग कयलन्हि अछि। जे राशि चेक द्वारा देबाक छल, नगद बाँटल गेल। जे लाभुक भुगतान पंजी पर अंगूठा लगा सकला हुनको, बिना अंगुठो बला सब के भुगतान क विभागीय काज समय से पूरा क लेलन्हि।
जननी बाल सुरक्षा योजना क लाभ प्रसव पूर्वे किछु लाभर्थी के देल गेलन्हि। ई सब अनियमितता महालेखाकारक आडिट रिपोर्ट मे उठाओल गेल अछि। आडिटर लगभग नब्बे लाख क खर्च पर संदेह व्यक्त कयलन्हि अछि। प्रसवोपरान्त लगभग ४५६० लाभार्थी के चेक क स्थान पर नगद भुगतान कयल गेल अछि। ८० टा एहन लाभार्थी के भुगतान कयल गेल अछि जिनकर नामो तक लाभार्थी पंजी मे नहि छैन्ह। पंजी मे क्रमांक सेहो सुबिधा हेतु खाली छोड़ल गेल छैक जेकर विरूद्ध एक लाख बारह हजार रुपया भुगतान देखाओल गेल अछि परन्तु लाभार्थी क नाम नहि दर्ज अछि।
जाँच मे इहो स्पष्ट भेल जे लाभार्थी क अंगुठा बिना सत्यापित करौने ५४.३९ लाख क भुगतान क देल गेल अछि तेँ पूरा राशि संदेह प्रद भ गेल छैक।
भुगतान पंजी पर ३८८५ लाभार्थी अंगूठा लगौने छथि, हस्ताक्षर कर बाला नगण्य छथि।
भुगतान पंजी से स्पष्ट होइछ जे पंजी पर हस्ताक्षर करौने बिना ३.२१ लाख क भुगतान कयल गेल अछि। एहि तरहक सब भुगतान नगद मे कयल गेल अछि ।१७६ लाभार्थी आ ७५ आशा कार्यकर्ता क भुगतान आडिट अमान्य मानलक अछि।


text:
एडुसेट सं जुड़ल मिथिला विश्वविद्यालय
ललित नारायण मिथिला विश्वविद्यालय एडुसेट सं जुड़ि गेल अछि. बिहार में एडुसेट... एजुकेशन थ्रू सेटेलाइट सं जुड़य वाला मिथिला विश्वविद्यालय पहिल विश्वविद्यालय भs गेल अछि. एकरे संग ई देश के 49वां विश्वविद्यालय अछि जतय सेटेलाइट इंटरेक्टिव टर्मिनल... एसआईटी के जरिए पढ़ाई कएल जा सकय अछि. एसआईटी के माध्यम सं सेटेलाइट सं लिंक जोड़ल जाइत अछि . विश्वविद्यालय के स्नातकोत्तर जन्तु विज्ञान विभाग में इसरो के मदद सं एसआईटी के सुविधा उपलब्ध करायल गेल अछि . अखन देश में ई सुविधा सभ आईआईटी. केन्द्रीय विश्वविद्यालय आओर बड़का मेडिकल संस्थान के पास अछि . स्थानीय एसआईटी के प्रभारी स्नातकोत्तर जन्तु विज्ञान विभाग के रीडर एम. निहाल जी के बनाओल गेल अछि . करीब ढ़ाई साल पहिने जखन पूर्व राष्ट्रपति डॉ एपीजे अब्दुल कलाम दरभंगा डब्ल्यूआईटी... महिला प्रौद्योगिकी संस्थान के उद्धाटन करय आएल छलाह तखने कहने छलथिन्ह जे ओ एहिठाम एसआईटी के सुविधा देखय चाहैत छथिन्ह. हुनकर प्रयास सं इसरो एहिठाम सभ काज तेजी सं आओर बिना पाई के उपलब्ध करौलक अछि. आब मिथिला विश्वविद्यालय देश के सभ बड़का संस्थान सं जुड़ि गेल अछि. एकर फायदा सिर्फ विद्यार्थी आओर शिक्षके टा के नहिं मरीज सभ के सेहो मिलत.


text:
निश्चलानंद सरस्वती दरभंगा में
पूरी पीठ के शंकराचार्य स्वामी निश्चलानंद सरस्वती जी महराज 20 जून के दरभंगा आबि रहल छथिन्ह. ओ दरभंगा में 21 जून के स्वामी विवेकानंद कैंसर अस्पताल के भूमि पूजन में शामिल भs लोक सभ के आशीर्वाद देथिन्ह. पीठ परिषद के लोक सभ हुनकर आगमन के तैयारी में जोर शोर सं जुटल छथिन्ह. शंकराचार्य जी महराज 22 जून के कामेश्वर सिंह संस्कृत विश्वविद्यालय के पूर्व कुलपति डॉ जयंत मिश्र जीक रचित युगल श्री गीति मालिका ग्रन्थक लोकार्पण करथिन्ह. ओ 23 तारीख के दरभंगा महाराज जीक जन्मभूमि हरिपुर बक्शीटोल में में शंकराचार्य द्वार के उद्घाटन करताह. एहि दिन हुनकर एकटा कार्यक्रम कलुआही हाईस्कूल में सेहो छनि. एहि ठाम ओ रामसेतु रक्षार्थ आमसभा के संबोधित करथिन्ह. 24 ताऱीख के मधुबनी में रहताह. एकर बाद 25-26 जून दु दिन महिनाम में हिनकर प्रवचन छनि.
Subscribe to: Post Comments (Atom)


text:
बाबूलाल मरांडीक राह भेल आसान
पिछला किछ दिन सं कंप्यूटर खराब रहला के कारण अहां सभ सं गप नहि भs पाबि रहल अछि. आई साइबर कैफे सं गप कs रहल छी. एहि बीच काम-काज के बीच बाहर जाए के मौका सेहो मिलल. शनिदिन 23 तारीख के रांची जाए के मौका मिलल. फ्लाइट दिनक ग्यारह बजे के रहय मुदा ओहि दिन मंगलौर मे भोर मे भेल विमान दुर्घटना के कारण मोन मे ओहे बात फंसल छल. मुदा ईश्वरक कृपा सं अनाय-जनाय नीक रहल.
रांची मे हमर गामक लोक सभ एकटा मोहल्ले बसा लेने छथिन्ह. एहि दिन रांची मे जानकी महोत्सव सेहो रहय. मैथिली नीक कार्यक्रम भेल. नेपाल के जनकपुर सं कलाकार सभ सेहो आएल छलखिन्ह. एहिठाम मिथिलाक पकवान... तीमन-तरकारी के इंतजाम त रहबे करय पंद्रह रुपया मे पेट भरि माछ-भात सेहो खा सकय छलहुं.
रांची मे शनि-रवि दू दिन रहलौं. एहि दू दिन मे मैथिली कार्यक्रम आओर बाबूलाल मरांडी जीक महाधिवेशन दूनु के देखबाक मौका मिलल. रांची पहुंचलौं तं पूरा शहर बाबूलाल मरांडी के रंग मे रंगल दिखल. एहिठाम हुनकर पार्टी के राष्ट्रीय महाधिवेशन छल. बिहार के काटि कs जखन झारखंड राज्य बनल छल तं बाबूलाल मरांडीजी एहिठामक पहिल मुख्यमंत्री बनल छलखिन्ह. ओना मरांडीजी तीने साल मुख्यमंत्री रहला मुदा हिनकर राज मे राज्य के जतेक विकास भेल ओतेक दोसर मे नहि भेल किएक तं बाद मे सभ कुर्सी बचाबय आ पाई बनाबय के कोशिश मे लागल रहला.
झारखंड मे अखन जे राजनीतिक हालात अछि ओहि मे लोक सभ के बीजेपी... जेएमएम सभ सं मोह भंग गेल छनि. शिबू सोरेन सरकार सं बीजेपी के समर्थन वापसी के बाद अगर कांग्रेस के सहयोग सं सरकार बनैत अछि तं ओ सरकार कहिआ तक चलत ओकरो कोनो गारंटी नहि देल जा सकैत अछि. आओर ओहन हाल मे बाबूलाल मरांडी जीक पार्टी अगिला चुनाव मे जीत जाए तं ओहि मे कोनो अचरज नहि होबाक चाही.
किएक तं पार्टी के एहि अधिवेशन मे आएल सवा लाख सं बेसि कार्यकर्ता हुनकर संगठन क्षमता के देखाबैत अछि. ई कोनो रैली आ कोनो भाषणक कार्यक्रम नहि छल...एहि ठाम आएल सभ रजिस्टर्ड कार्यकर्ता छलाह... राज्य के सभ साढ़े चारि हजार पंचायत के. एतेक संख्या मे पार्टी कार्यकर्ता के अनाय आओर सभ किछ कुशल-कुशल निपटि जनाए ... ईहो एकटा चमत्कारे कहल जा सकैत अछि. बिहार के पटना मे अगर लाख-डेढ़ लाख कोनो पार्टी के कार्यकर्ता जमा होए तं कई तरहक हंगामा देखल लेल मिलि जाएत छल. मुदा सभ कार्यकर्ता अनुशासित.
जेहिठाम अधिवेशन भेल ओहिठाम लोक सभ तरह-तरह के ठेला... दोकान लगौने छलाह. मुदा कि मजाल जे कोई एको पाई कम दs कs चलि जाए. महिला कार्यकर्ता के संख्या सेहो कोनो कम नहि मुदा सभ निर्भीक.. कोनो डर नहि. महाधिवेशन के लेल तीन टा मेन पंडाल बनाएल गेल छल... ओहि मे मुख्य कार्यक्रम... एकरा अलावा पचासोंटा दोसर-दोसर पंडाल.. कार्यकर्ता सभ के लेल बड़ नीक व्यवस्था. 32टा पंडाल मे तं सिर्फ खाए-पीबय के व्यवस्था. चौबीसों घंटा खाना बनि रहल छल कार्यकर्ता सभ आबि रहल छलाह.. खा रहल छलाह आओर पंडाल मे जा अधिवेशन मे शामिल भs रहल छलाह. कोनो ठाम कोनो हो-हल्ला नहि. हम तं व्यवस्था-बात... इंतजाम देखि कs दंग रहि गेलौं. खाए-पीबय के इंतजाम के अहां एहि बात सं अंदाजा लगा सकय छी जे पहिल दिन खाना बवाबय लेल चालीस टन सं बेसि कोयला खत्म भs गेल.
कार्यकर्ता सभ पर बाबूलाल मरांडी जीक पकड़ के अहां सभ एहि बात सं जानि सकय छी जे जखन दोसर पार्टी के नेता सभ रांची मे कुर्सी के लड़ाई मे फंसल छलाह ओ गाम- गाम मे लोक सं मिलि रहल छलखिन्ह. हुनकर कार्यकर्ता सभ गाम-गाम जा घर-घर जा लोक सभ सं एक मुट्ठी चाउर आओर एक रुपया मांगय छलखिन्ह. ओहि सं करोड़ों लोक सं हिनकर आओर हिनकर पार्टी कार्यकर्ता के सीधा संवाद स्थापित भेलन्हि. दूरदराज के लोक के लेल... जतय कोनो छोटको कार्यकर्ता नहि जाएत होए ओहि ठाम मरांडी जीक जनाए लोक के दिल के छू लेलकन्हि. आओर एहि महाधिवेशन मे ओ साफतौर देखल के लेल मिलल.आओर आई-काल्हि जे राज्य के राजनीति मे भs रहल अछि ओहि सं अहां कहि सकय छी जे बाबूलाल मरांडी के राह आसान भs गेल छनि.
हमर ईमेल:-hellomithilaa@gmail.com
Subscribe to: Post Comments (Atom)


text: खगड़िया के पास आम्रपाली एक्सप्रेस के पटरी सं उतरय सं एक यात्री मारल गेलाह आओर 22टा घायल भs गेलाह. 5708 डाउन आम्रपाली एक्सप्रेस अमृतसर सं कटिहार जा रहल छल कि गौछारी-पसराहा के बीच बनबेलवा गाम के पास 8टा डिब्बा पटरी सं उतरि गेल. लोक के कहनाय छनि जे खगड़िया तरफ राति मे जोरगर पानि भS रहल छल जकरा कारण ट्रेन पटरी सं उतरि गेल. गाड़ी के पटरी सं उतरय आओर खूब जोर सं आवाज होए के बाद लोक सभ हड़बड़ा गेलाह आओर जान बचाबए लेल कूदय लगलाह. जेहि सं करीब 22टा लोक घायल भ गेलाह. दुर्घटना के बाद बरौनी आओर कटिहार सं राहत दल भेजल गेल अछि. ओना गाड़ी के पटरी सं उतरय के बाद रेल सेवा प्रभावित अछि. गाड़ी एहि दsक नहि चलि रहल अछि. रास्ता साफ होए मे कनि टाइम लगि सकैत अछि. गाड़ी सभ के दोसर रास्ता सं भेजल जा रहल अछि. अगर अहां के कोनो तरहक पूछताछ करबाक होए त रेलवे के हेल्पलाइन नंबर पर फोन क s सकय छी. नंबर अछि


text: सहरसा मे बिजली संकट सं परेशान लोक के धीरज आखिर जवाब द गेल. बिजली कटौती सं परेशान लोक बिजली ऑफिस जाsक जमि कs हंगामा कएलखिन्ह आओर बिजली विभाग के जीएम के चेहरा पर कालिख पोति देलखिन्ह. लोक के गुस्सा तखन आओर बढ़ि गेल जखन हुनका सभ के पता चललन्हि जे सहरसा के बिजली दोसर शहर के देल जा रहल अछि. बिजली के आबए-जाए सं परेशान महिला सभ शिकायत लs क बिजली ऑफिस गेलीह मुदा ओहि ठाम जीएम के बर्ताव देखि हुनका सभ के गुस्सा आबि गेलन्हि. लोक सभ खिसिआ कs जीएम के चेहरा पर कालिख पोति देलखिन्ह. जे कर्मचारी विरोध कएलखिन्ह हुनका चूड़ी पहिना देल गेल. सहरसा मे पिछला कई दिन सं बिजली के अनियमित आपूर्ति भs रहल अछि जेहि सं लोक परेशान छथिन्ह.


text:
प्रमण्डलीय आयुक्त क आदेश – केस दर्ज कए दोषी सबसँ वसूलल जाय गबन क राशि, आरोपित सब बीआरपी क कैल जाय बर्खास्त।
मिड डे मील मे 7 करोड़ टका क चावल खा गेलथि बक्सर क तत्कालीन डीपीओ आ बीआरपी
मणिभूषण झा
बक्सर । प्रथम लोक शिकायत निवारण प्राधिकार सह प्रमंडलीय आयुक्त आनंद किशोर मध्याह्न भोजन मे भेल चावल घोटाला क मामला में फर्जीवाड़ा करनिहार तत्कालीन जिला कार्यक्रम पदाधिकारी सुरेश मंडल संगे सब प्रखंड साधन सेवी (बीआरपी) पर एफआईआर क आदेश देलनि । संगहि संबंधित बीआरपी कए बर्खास्त कए आ हुनका सबसँ राशि वसूल करबाक लेल कहलनि । जाँच मे एखन धरि घोटालाक जे जानकारी भेटल ओहि मे करीब सात करोड़ टकाक गबन क मामला सोझा आबि रहल अछि । ई राशि बढ़बाक संभावना अछि । ई गबन जुलाई 2015 सँ लए क अप्रैल 2016 क बीच मैनेजमैंट इन्फार्मेशन सिस्टम (एमआईएस) रिपोर्ट मे गड़बड़ी कए कैल गेल । एहि मामला मे रिपोर्ट कम्प्यूटर क बजाय हाथ सँ बनाओल गेल छल । एहि पैघ गड़बड़ी क सूचना नगर क धोबीघाट निवासी अरविंद कुमार कए भेटलन्हि । तहन ई जिला लोक शिकायत निवारण पदाधिकारी क ओतय 2017 में परिवाद दायर कयलन्हि । जानकारी देल गेल अछि जे तत्कालीन जिला कार्यक्रम पदाधिकारी आ बीआरपी सरकारी नियमानुसार काज नहिं कयलन्हि, बल्कि मैनुअल काज कए करोड़ो टकाक चावलक राशि गबन कए लेल गेल । मैनुअल काज मे सेहो कलम स छेड़छाड़ कैल गेल छल ।
हिनका सबपर खसल गाज
तत्कालीन डीपीओ सुरेश मंडल संगे सदर प्रखंड क बीआरपी राजीव रंजन पाण्डेय, इटाढ़ी क मु. रिजवी, नावानगर क धीरज प्रसाद, ब्रह्मपुर क बृजबिहारी शर्मा, सिमरी क प्रवीण, डुमरांव क प्रीति श्रीवास्तव, राजापुर प्रखंड क संजय राय आ चौसा प्रखंड क श्याम कुमार दोषी घोषित भेलथि । डीपीओ सुरेश मंडल सेवानिवृत्त भए चुकल छथि।


text:
पटना संग्रहालय केरऽ होतै विस्तार, करलऽ जैतै राहुल सांकृत्यायन केरऽ पाण्डुलिपि सब केरऽ डिसप्ले
पटना । मुख्यमंत्री नितीश कुमार न॑ कहल॑ छै कि पटना संग्रहालय म॑ तिब्बत स॑ लानलऽ राहुल सांकृत्यायन केरऽ पाण्डुलिपि सब के डिसप्ले होतै । पटना संग्रहालय म॑ पहलै सें राहुल सांकृत्यायन संग्रह दीर्घा छै, लेकिन जगह के कमी के चलतें हुनकऽ पाण्डुलिपि सब क॑ स्थाई रूप स॑ डिसप्ले नै करलऽ गेलऽ छै । हुनी कहलकै कि पटना संग्रहालय केरऽ विस्तार करलऽ जैतै । मुख्यमंत्री न॑ कहल॑ छै कि सारनाथ में एक यूनिवर्सिटी छै, उनकऽ साथ चर्चा करलऽ गेलऽ छै कि जे तिब्बत सें लानलऽ राहुल सांकृत्यायन के पाण्डुलिपि सब छै, ओकरऽ डिजिटलाइजेशन करलऽ जाब॑ सकै छै । हुनी कहल॑ छै कि पाण्डुलिपियऽ सब के हिन्दी आरू अंग्रेजी दू भाषा में अनुवाद कराना चाहियऽ ताकि लोगें जान॑ सक॑ कि ई की छेकै । मुख्यमंत्री न॑ कहलकै कि राहुल सांकृत्यायन जी केरऽ पाण्डुलिपियऽ के डिसप्ले करलऽ जैतै । जेकरा लेली पटना संग्रहालय म॑ अब॑ जग्घऽ मिली गेलऽ छै । बिहार केरऽ मुख्यमंत्री नीतीश कुमार न॑ आय पटना संग्रहालय केरऽ… Read More


text:
नई दिल्ली। सामा खेलए गेलहुं भाई आंगन हे, आहे भौजौ लेलथि लुलुहाई छोडू ननदो आंगन हे—सामाक गीत जेना एकर हकीकत बता रहल अछि। एक दिस बाजारवाद क कारण मिथिला मे सामा-चकेबा पर्व बिलायल जा रहल अछि, तो दोसर दिस रांची आ राजधानी दिल्ली मे एकर सामुहिक आयोजन भ रहल अछि। भाई-बहिन क स्नेह क प्रतीक एहि लोकपर्व कए सामूहिक आयोजान सबस पहिने रांची मे शुरू भेल। पिछला दू साल स राजधानी मे सेहो एकर आयोजन भ रहल अछि। एहि साल सेहो कार्तिक पूर्णिमा क दिन राजधानी क त्रिवेणी कला संगम मे “माटी” आ “यूथ ऑफ मिथिला” एकर सार्वजनिक आयोजन केलक। जाहि मे पैघ संख्या मे मैथिल जनसमुदाय शामिल भेल। सच पूछल जाए त दिल्लीक त्रिवेणी परिसर मे सामा-चकेवा क पौराणिक गीत क बोल मिथिलाक क परंपरा कए जीवंत बना देने छल। मैथिल बहिन एक दोसरक आंचर मे पानक पात पर राखल शिरि कए एक दोसर स बदलि भाई क दीर्घायु हेबाक कामना केलथि। ”मोर भैया जीबो कि तोर भैया जीबो” क जप स पूरा वातावरण सामामय भ गेल छल। चुगलाक मूंछ मे आगि लबा सामा खेलक पूर्णाहूति देल गेल। एहि मौका पर एकटा छोटसन संस्कृतिक कार्यक्रम सेहो भेल। कार्यक्रमक दौरान अपन संबोधन मे “यूथ ऑफ मिथिला” क अध्यक्ष भवेश नंदन झा कहलथि जे अपन संस्कृतिक धरोहर कए संरक्षित करबा आ ओकरा आधुनिकता स जोडि कए आगू ल जेबा क दायित्व मिथिलाक युवाक कांध पर अछि। एहि मौका पर वरिष्ठ पत्रकार अनुरंजन झा कहला जे संस्कृतक धरोहर कए बचेबा लेल मीडिया क योगदान अहम अछि। वरिष्ठ प्रशासनिक अधिकारी डा. संजीव मिश्रा, प्रभाष कुमार दास आ डा.के आर शर्मा, माटी क सचिव मधुरेंद्र कुमार, यूथ ऑफ मिथिला क उपाध्यक्ष कमलेश किशोर झा सहित अमिताभ भूषण, मैलोरंग क प्रकाश झा, कुंदन कात्यायन, मंजूषा दास, भारती दयाल, मुकेश झा ,जयराम विप्लव, दीनबंधु सिंह, विशाल तिवारी, गौतम कृष्ण, आमिर खुसरो, संतोष कुमार आदि सेहो अपन विचार रखलथि।
मुख्य पृष्ठ समाचार सामा खेलए गेलहुं भाई आंगन हे


text:
पटना। राज्य क कार्मिक आ प्रशासनिक विभाग अधिसूचना जारी करि 22 मार्च कए ‘बिहार दिवसÓ क मौका पर राज्यभरि क सबटा सरकारी कार्यालय आ विद्यालय मे विशेष अवकाश क घोषणा कैल गेल अछि।
दोसर दिस, राज्य क कला संस्कृति विभाग एहि साल पटना क अलावा देश क चारिटा पैघ शहर कोलकता, बेंगलुरू, दिल्ली आ मुंबई मे सेहो एहि मौका पर समारोह क आयोजन करबाक निर्णय लेलक अछि। विभाग क एकटा अधिकारी क मुताबिक एहि समारोह मे लोक कए बिहार क लोक संस्कृति देखबाक संग-संग लिट्टी-चोखा जइसन पारंपरिक व्यंजन क सेहो लुत्फ उठेबाक मौका भेटत। अधिकारी क कहब अछि जे ‘बिहार दिवस’ क अवसर पर पहिल बेर कोनो समारोह क आयोजन राज्य क बाहर कैल जा रहल अछि। किया जा रहा है। एहि दिन बिहारी अस्मिता कए अक्षुण रखबा क संदेश नव पीढ़ी कए देबा लेल राज्य क 22,000 प्राथमिक आ मध्य विद्यालय क संग-संग 3000 उच्च विद्यालय क छात्र-छात्रा कए विद्यालय मे सामूहिक रूप स शपथ दियाउल जाए।
-
aaj bahut dino ke bad kisi sache bihari se mila hoon….kumud ji i m with u
Comments are closed.


text:
अपन पहिल कविता संग्रह 'प्रतिवादी हम' (2013) केर बाद काव्य लेखन कें अबाध रखैत युवा रचनाकार नारायण झाक दोसर कविता संग्रह (2017) मे प्रकाशित भेल 'अविरल-अविराम'. एहि संग्रह मे कुल सत्तहत्तरि गोट कविता अछि. प्रायः समस्त कविता प्रवाहमय, सहज ओ सरल प्रकृतिक अछि. सामान्य व्यवहारक शब्दावली ओ विन्यास मे वर्तमानक चिंतन एहि संकलनक खास विशेषता अछि.
कवि समय ओ समाजक विभिन्न विडंबना आ कटु सत्य पर कलम चलबैत राज ओ समाजक व्यवस्था कें सुचारू एवं सुव्यवस्थित करबाक आग्रही छथि. जाहि सं समाज ओ सभ्यता अपना लक्ष्य दिस अविरल-अविराम बढ़ैत रहए.
संकलनक पहिल कविता अछि 'इष्टदेवी' जाहि मे कवि हुनका सं अम्लान ओ यशपूर्ण जीवन मंगैत छथि. कविक भावना एतहि स्पष्ट भ' जाइत अछि. एकटा अन्य कविता अछि 'कियै लिखै छी' जाहि मे कवि लिखबाक अपन प्रेरक तत्वक चर्चा करैत कहैत छथि -
'ककरो बेकलता देखि
ककरो खुशी देखि
भ' जाइत छी संवेदित
बेराबेरी अपना भीतर
करै छी समाहित
...
शब्द बनए लगै अछि
हमरा लेल
हमर कविता'
मशीन होइत मनुक्ख, मनुक्खक बदलैत सोच-स्वभाव, धर्म स्थल पर क्षुद्र स्वार्थक लक्ष्य, राजनीति, गामक अधोगति, विधवाक मन:स्थिति, बूढ़क स्थिति, बलि-प्रथाक विरोध, भ्रष्टाचार आदि आ अन्य विडंबना कें विषय बना कवि सुन्नर कविता सभ लिखलनि अछि.
एहि संग्रह मे देश-प्रेम, लोकक नाटकीयता, मशीनीकरण, अंधविश्वास, पर्यावरण, जीवन-दर्शन, मौसम परिवर्तन, भुतही आ गहुमा नदी, भुइकंप आदि विषय सेहो प्रभावी ढ़ंगे कविताक रूपें प्रस्तुत भेल अछि. एहि संकलनक 'आत्माक स्वर' मे एकटा गायक आत्मकथ्य देखू -
'कनी जे देह मे
कम छै गुद्दी
लेबाल अबिते
भगैत छै ओहि पएरे
कोना करी प्रार्थना
हे देव!
पसिन भ' जाइए आइ
कहुना त' ककरो
जुड़ेतै आत्मा'
ई पांति सभ मनुक्खक संवेदनहीनता पर कसगर व्यंग्य थिक. ओना एहि संकलन मे 'टीस', 'बेपर्द', 'लाज पी चुकल छी', 'प्लास्टिक सर्जरी' आदि किछु आओरो कविता सभ अछि जे व्यंग्य कविता अछि. आ से नीक उसरल छनि. महाकवि लालदास केँ सेहो एकटा कविताक माध्यमे नमन क' कवि पूर्वजक प्रति कृतज्ञ होइत छथि.
वर्तमान मे अन्यायी सभक चलती ओ धर्मव्रती सभक कष्ट देखि कवि भगवानो पर व्यंग्य करैत छथि -
'कने बचाउ
अपनो इज्जति
हमर छोड़ू
अपनहुं प्रतिष्ठा बचा लिअय (प्रतिष्ठा बचाउ)'
गोटे-गोटे कविता मे प्रवाहक कमी, वर्तनीक गलती, कचकुह सन बगए आदि अवश्य छनि. मुदा हमरा संतोष अछि जे अपन पहिल कविता संग्रह सं एहि दोसर संग्रहक कविता मे कवि आगां बढ़लाह अछि. हिनक काव्य लेखन निरंतर निखरि रहल छनि.
जओ देखल जाए त' समाजक प्रति कविक व्यापक दृष्टिकोण छनि. समाजक विभिन्न विडंबना कें कतिया कवि एकटा सुव्यवस्थित ओ उदार समाजक निर्माणक आग्रही छथि. अपन कविताक माध्यमे मानवता कें उन्नत करबाक आकांक्षी छथि.
विषयक विविधता, व्यापक दृष्टिकोण, उदार विचार, सहजता ओ सरलता, नीक प्रस्तुति आदि गुणक कारणे प्रस्तुत संग्रह पठनीय अछि. कवि कें शुभकामना!
पोथीः अविरल-अविराम
विधाः कविता
कवि: नारायण झा
प्रकाशकः नवारम्भ पटना/मधुबनी
कुलपृष्ठः 112
मोल: 150 टाका
समीक्षा: मिथिलेश कुमार झा
#MithiBooks
पोथी अमेजन सं घर-बैसल मंगा सकै छी -
https://amzn.to/2IoquHg


text: बैशाख ९गते,जिल्ला सदरमुकाम नजदिकके पाल्ही नन्दन गाउँपालिकामे निर्वाचन कार्यालय स्थापनाक लेल निरीक्षणमे गेल निर्वाचन अधिकृत चढल गाडीमे मधेसी दलके कार्यकर्तासभ पथराव कएलकअछि ।पाल्ही नन्दन गाउँपालिकाकाके कुस्मामे निर्वाचन अधिकृतके कार्यलय स्थापनाक लेल गेल निर्वाचन अधिकृत शशी पौडेल चढल निजी बा १५ च ४६५१ नम्बरके स्कार्पियो गाडीमे पथराव कएनेअछि । ओे गाडी पाल्ही नन्दन गाउँपालिका कार्यालय प्रयोजनके लेल भाडामे लेनेअछि ।नन्दन गाउँपालिका चारि दिनबाद कुस्मामे निर्वाचन कार्यालय स्थापना कर्वाक लेल शुक्रदिन निरीक्षण कऽक घर्वाक क्रममे स्थानीय मधेसी दलके कार्यकर्तासभ पथराव कएनेछल । प्रहरी आक्रमणसँ गाडीके सिसा फुटल जानकारी करौलकअछि । निर्वाचन अधिकृत सहितके टोलीसभ भागिक जान बचौने स्थानीयसभ बतौलकअछि ।कुस्सा गाविसमे निर्वाचन कार्यालय स्थापना कऽर सुरक्षाकर्मी सहित टोली गेलछल । गाविसके कार्यालयमे स्थानीय बासिन्दासभ निर्वाचन कार्यालय खोलऽ नै देबके कहति बृहस्पतिदिन ताला लगौनेछल । स्थानीयसभ गाउँपालिकाके काज कऽर अवरोध नै करके मुद्दा, निर्वाचन कार्यालय स्थापना होबऽनै देबके कहति बृहस्पतिदिन भिन्सर तालाबन्दी कएनेछल ।जिल्ला प्रशासन कार्यालयके प्रतिनिधि आ सुरक्षाकर्मी सहित पहुँचल टोलीसभे कार्यालय स्थापना कऽर ताला तोड्नेछल । टोली घुरति काल स्थानीयसभ पथराव कएनेछल । नवलपरासीके प्रहरी उपरीक्षक राजेन्द्र चौधरी आक्रमणकारीके खोजी भऽरहल बतोलनि ।


text:
फगुआ के किछु भुलल-बिसरल लोक परंपरा
प्रायः सभ गोटे होली दिन सांझक काल होलैया संग होली गेने होयब। पहिने सभ जाति के अपन होलैया मंडली होइत छलै। किछु लोक ढोल, झालि आ डंफा में पारंगत आ किछु लोक होली गीत गाबय में। किछु लोक हमरो सनक होइत छल जे २ टा काज में प्रवीण – १. हो हो करबा में २. जोगी रा सा रा रा करबा में
आब इ परंपरा प्रायः लुप्त भ गेल अछि। आब लोक सभ (तथा कथित उच्च जाति), ट्रैक्टर/कोनो आन गाड़ी पर बड़का-बड़का कानफोड़ू साउंड बॉक्स आ इलेक्ट्रिक जेनरेटर लादि, कोनो उक्खरि-समाठ वला गीत लगा पुरे टोल/गाम में अपन माय, बहिन के गारि सुनबैत घुमि जाइत छथि।
अहि विकराल समय में लोक परंपरा के संयोगने छथि किछु लोक, किछु जाति। ओ अखनो होलैया मंडली बना क होली गाबैत छथि। इ आलेख हुनके सभ के समर्पित अछि।
फगुआ के सांझ में फाग गबैत होलैया
इ सुनू होलैया द्वारा गाओल होली गीत (बाबा हरिहरनाथ )


text:
कतहुं बाढि कतहुं सूखा
मानसून आएल मुदा बिहारक जमीन सूखले रहि गेल. जेहि सावन मे गाम-घर....बाध-वन... खेत-खलिहान पानि सं डूबल रहैत छल...आई काल्हि सावन मे ओ जमीन सूखल अछि. खेत पानि के बिना फांटि रहल अछि. पानि नहि होए के कारण धान के रोपनी नीक सं नहि भs पाएल.
लोक सभ माथा पर हाथ दs आकाश दिस ताsकि रहल छथिन्ह जे हे इंद्र भगवान कोनो तरहे कृपा करिऔं. एहि बेर त एहन अछि जे जतेक पानि होएत अछि ओकर आधो नहि भेल अछि. भीषण गर्मी सं पोखर–डबरा सभ सूखा रहल अछि. किसान भाई सभ के मुंह पर पपरी जमल जा रहल छनि.
राज्य मे एहि हाल के देखि सरकार सेहो परेशान अछि. चुनाव के समय अछि... लोक परेशान तं ओकर असर सरकार पर पड़ि सकैत अछि. सभ जिला के अधिकारी सभ सं सूखा के बारे मे रिपोर्ट मांगल गेल अछि. कहल जा रहल अछि जे 38 मे सं 26 जिला के सूखाग्रस्त घोषित कएल जा सकैत अछि...एहि पर विचार चलि रहल अछि.
हमर ईमेल:-hellomithilaa@gmail.com
Subscribe to: Post Comments (Atom)